title: Game of Thrones

text: Arya ja Sandor Clegane matkaavat Jokimailla kohti Kotkanpesää. Arya saa miekkansa takaisin Polliverilta (Andy Kellegher) tapettuaan tämän. Kotkanpesässä he saavat kuulla Lysan kuolleen ja joutuvat palaamaan takaisin. Brienne ja Podrick löytävät ja tunnistavat heidät. Arya ei kuitenkaan halua liittyä Briennen seuraan, koska uskoo tämän työskentelevän Lannistereille. Brienne kukistaa Sandorin kaksintaistelussa, mutta Arya onnistuu pakenemaan ja nousee Braavosiin matkaavaan laivaan. Pohjoisessa Ramsay Nietos saa Cailinvallin haltuunsa Theonin avulla. Roose palkitsee poikansa laillistamalla tämän. Jon Nietos palaa Mustalinnaan haavoittuneena, ja hänet armahdetaan valansa rikkomisesta kerrottuaan villien suunnitelmasta hyökätä Mustalinnaan. Muurin taistelussa muun muassa Grenn ja Pyp (Josef Altin) saavat surmansa, ja Ygritte kuolee Jonin käsivarsille. Taistelun jälkeen Jon menee neuvottelemaan Mancen kanssa tarkoituksenaan tappaa tämä, mutta samalla hetkellä Stannisin joukot saartavat villit ja Mance antautuu. Bran, Hodor ja Meera saapuvat kolmisilmäisen korpin (Struan Rodger) luo, mutta Jojen saa surmansa.


title: Game of Thrones

text: Daenerys valloittaa Meereenin ja alkaa hallita sitä sen kuningattarena. Hän vapauttaa kaupungin orjat, mutta jotkut heistä eivät haluakaan olla vapaita. Daeneryksen suurin lohikäärme Drogon aiheuttaa tuhoa meereeniläisille, joten Daenerys kahlitsee loput lohikäärmeensä pyramidin kammioon. Daenerys makaa Daario Nahariksen (Michiel Huisman) kanssa ennen kuin lähettää hänet Yunkaihin. Barristan Selmy saa selville, että ser Jorah vakoili Daenerysiä Robert Baratheonin käskystä. Daenerys ei kuuntele selityksiä, vaan karkottaa Jorahin Meereenistä.


title: Game of Thrones

text: Meereenissä Harpyijan pojat kapinoivat Daenerystä vastaan murhaamalla Meereenin asukkaita ja Tahrattomia; myös Barristan Selmy saa surmansa. Rauhan ylläpitämiseksi Daenerys avaa kaupungin taisteluareenat, joissa orjat taistelevat toisiaan vastaan kuolemaan saakka. Tyrion Lannister saapuu Pentosiin yhdessä Varysin kanssa, ja he alkavat matkata Meereeniä kohti. He ohittavat Volantiksen kaupungin, missä Jorah Mormont sieppaa Tyrionin. Jorah vie Tyrionin Daenerysin luo saadakseen armahduksen kuningattarelta. Daenerys ottaa Tyrionin neuvonantajakseen, mutta karkottaa Jorahin jälleen kaupungista. Taisteluareenoiden avauspäivänä Jorah pelastaa Daenerysin Harpyijan poikien hyökkäykseltä. Drogon lentää areenalle ja vie Daenerysin turvaan selässään. Lennettyään turvaan, Drogon lepää kukkulan rinteellä. Daenerys lähtee etsimään ruokaa, mutta joutuu dothrakiratsumiesten piirittämäksi. Jorah ja Daario Naharis jättävät Meereenin etsiäkseen Daenerystä, jättäen Tyrionin ja Varysin sekä tulkki Missandein (Nathalie Emmanuel) ja komentaja Harmaan Madon (Jacob Anderson) hallitsemaan kaupunkia.


title: Game of Thrones

text: Muurilla Stannis polttaa Mance Rayderin elävältä maanpetoksesta kun tämä on kieltäytynyt polvistumasta kuninkaalle eikä ole antanut villien liittyä Stannisin riveihin. Stannis lupaa laillistaa Jon Nietoksen ja antaa tälle Talvivaaran, jos tämä marssii hänen kanssaan taisteluun Boltoneita vastaan, mutta Yövartion valaansa vedoten Jon kieltäytyy tarjouksesta. Jon valitaan ylikomentajaksi, mutta suhtautuminen häneen muuttuu kun Jon alkaa rakentaa liittoumaa villien ja Yövartion välille. Stannis lainaa laivojaan, jotta Jon voisi hakea villejä Karukodon kylästä. Muukalaiset hyökkäävät kylään armeijoineen. Taistelun jälkeen Muukalaisten johtohahmo, Yön kuningas, nostaa ruumiit kuolleista ja liittää ne armeijaansa. Jon palaa Mustalinnaan mukanaan useita villejä. Mestari Aemon (Peter Vaughan) kuolee vanhuuteen, ja Neilikka mukanaan Samwell Tarly lähtee kohti Vanhaakaupunkia kouluttautuakseen uudeksi mestariksi. Suurin osa Yövartion miehistä ovat pettyneitä Jonin johtajuuteen ja pitävät tätä petturina. He houkuttelevat Jonin ansaan ja puukottavat hänet kuoliaaksi.


title: Game of Thrones

text: Laaksossa lordi Petyr Baelish antaa Robin Arrynin Roycen suvun huostaan, ja lähtee Sansa Starkin kanssa Talvivaaraa kohti. Brienne, joka noudattaa yhä Catelynille vannomaa valaansa, seuraa heitä aseenkantajansa Podrickin kanssa. Talvivaarassa Sansa tapaa jälleen Theonin, joka kertoo nimensä olevan nyt Löyhkä, ja menee naimisiin Ramsay Boltonin kanssa tehdäkseen liiton Laakson ja Boltonin suvun välille. Ramsay pahoinpitelee Sansaa fyysisesti ja henkisesti muun muassa raiskaamalla tämän hääyönään, ja pakottamalla Löyhkän katsomaan vierestä. Kun Löyhkä paljastaa Sansalle ettei hän tappanutkaan tämän veljiä, he pakenevat yhdessä hyppäämällä linnan muurilta alas.


title: Game of Thrones

text: Stannisin armeijan eteneminen käy vaikeaksi lumimyrskyn ja Ramsayn järjestämän sabotaasihyökkäyksen vuoksi. Saadakseen suotuisamman sään Stannis suostuu vastahakoisesti Melisandren vaatimuksille uhrata tyttärensä Shireenin (Kerry Ingram) Valon herralle, minkä seurauksena hänen vaimonsa Selyse (Tara Fitzgerald) hirttää itsensä ja puolet armeijasta karkaa. Stannis hyökkää jäljelle jääneiden sotilaiden kanssa kohti Talvivaaraa, mutta kokee nopean tappion Boltonin ratsujoukkoja vastaan. Taistelun jälkeen Brienne surmaa Stannisin kostoksi Renlyn kuolemasta, ja Melisandre pakenee Mustalinnaan.


title: Game of Thrones

text: Kuninkaansatamassa Cersei alkaa menettää otettaan pojastaan, kuningas Tommen Baratheonista, sen jälkeen kun tämä vihitään Margaery Tyrellille. Hän yrittää saada asemansa takaisin palauttamalla Uskonsoturit uuden yliseptonin (Jonathan Pryce) käyttöön. Uskonsoturit alkavat puhdistaa Kuninkaansatamaa synneistä ja vangitsevat Loras Tyrellin (Finn Jones) syyttäen tätä homoseksuaalisuudesta. Myöhemmin he vangitsevat myös Margaeryn ja itse Cersein. Cersei vapautetaan, kun hän tunnustaa syyllistyneensä aviorikokseen serkkunsa Lancelin (Eugene Simon) kanssa. Cersei ei kuitenkaan myönnä maanneensa veljensä Jaime Lannisterin kanssa tai järjestäneensä Robert Baratheonin kuolemaa. Rangaistukseksi Cersein täytyy kulkea alasti kaupungin poikki Punalinnaan.


title: Game of Thrones

text: Dornessa Oberyn Martellin äpärätyttäret, ”hietakyyt”, juonivat kostavansa isänsä kuoleman. Kun uhkaava viesti saapuu Kuninkaansatamaan, Jaime Lannister ja Bronn (Jerome Flynn) matkaavat Dorneen aikeenaan pelastaa Myrcella Baratheon (Nell Tiger Free). Kun Oberynin veli Doran (Alexander Siddig) saa tietää, että Ellaria Hieta (Indira Varma) oli uhkauksen takana, hän antaa Jaimen ja Bronnin palata takaisin Kuninkaansatamaan, sillä ehdolla että Myrcellan kihlattu Trystane Martell (Toby Sebastian) matkaa heidän kanssaan pääkaupunkiin ottamaan viran kuninkaanneuvostosta. Laivamatkalla Kuninkaansatamaan Myrcella kuolee Ellarian antamaan myrkkyyn.


title: Game of Thrones

text: Arya Stark saapuu Braavosiin ja alkaa kouluttautua salamurhaajaksi Jaqen H’gharin opetuksessa. Hänen käsketään surmata sataman epärehellinen kauppias, mutta kun Meryn Trant (Ian Beattie) saapuu Braavosiin, Arya murhaa hänet sen sijaan. Rangaistukseksi Arya sokeutuu.


title: Game of Thrones

text: Sansa ja Theon pakenevat Talvivaarasta ja kohtaavat Briennen. Theon päättää palata Rautasaarille, kun taas Sansa matkustaa Briennen ja Podrickin kanssa Mustalinnaan. Melisandre herättää murhatun Jon Nietoksen eloon. Teloitettuaan petturit Jon eroaa Yövartiosta ja nimeää Surusilmä-Edin uudeksi ylikomentajaksi. Villien ja muutamien pohjoisten sukujen tuella Jon aloittaa taistelun Boltoneita vastaan. Taistelun ratkaisee Sansan apuun kutsumat Laakson ritarit. Sansa tapattaa Ramsayn, Talvivaara palaa Starkien haltuun ja Jon nimetään Pohjoisen kuninkaaksi.


title: Game of Thrones

text: Freyt piirittävät Vuolasvirtaa. Jaime neuvottelee antautumisesta Brynden Tullyn (Clive Russell) kanssa, mutta tämä lupaa taistella viimeiseen mieheen. Jaimen vapauttama Edmure Tully ottaa Vuolasvirran hallintaansa ja antautuu. Brynden kuolee taistellessaan yksin Lannistereita vastaan. Jaqen H’ghar antaa Aryalle uuden mahdollisuuden, mutta kun tämä kieltäytyy suorittamasta salamurhatehtävää, Jaqen antaa oppilaalleen Waifille (Faye Marsay) luvan tappaa Arya. Takaa-ajon päätteeksi Arya onnistuu tappamaan Waifin ja palaa Westerosiin, jossa hän murhaa Walder Freyn.


title: Game of Thrones

text: Kolmisilmäinen korppi (Max von Sydow) opettaa Brania ja näyttää tälle takaumia menneisyydestä. Kun Muukalaiset hyökkäävät Kolmisilmäisen korpin piilopaikkaan, korpin lisäksi myös Hodor kuolee. Ned Starkin kuolleeksi luultu veli Benjen (Joseph Mawle) pelastaa Branin ja Meeran. Tutkiessaan menneisyyttä Bran tajuaa, ettei Jon ole Nedin vaan tämän Lyanna-siskon (Aisling Franciosi) poika.


title: Game of Thrones

text: Ennen saapumistaan Vanhaankaupunkiin Sam vierailee perheensä luona, mutta saa isältään Randyllilta (James Faulkner) viileän vastaanoton, kun tämä tajuaa Neilikan olevan villi. Sandor Clegane on liittynyt uskonlahkoon ja luopunut väkivaltaisesta elämästä. Kun Viiritöntä veljeskuntaa edustavat miehet tappavat Sandorin uudet tutut ja hänen opettajansa Rayn (Ian McShane), Sandor kostaa tappajille ja kohtaa Beric Dondarrionin (Richard Dormer).


title: Game of Thrones

text: Jaime ja Tyrellit yrittävät vapauttaa Margaeryn ja Lorasin Uskonsotureiden käsistä, mutta Margaery ja Tommen estävät väkivaltaisuudet julistaessaan suhteen kruunun ja kirkon välillä alkaneeksi. Cersei tappaa Uskonsoturit ja yliseptonin elovalkealla, ja suuressa räjähdyksessä kuolevat myös Margaery, Loras, Lancel, Mace Tyrell ja Kevan Lannister (Ian Gelder) sekä kaupungin asukkaita. Tommen järkyttyy tapahtuneesta ja tappaa itsensä. Cersei julistetaan kuningattareksi.


title: Game of Thrones

text: Ellaria Hieta ja hietakyyt murhaavat Doranin sekä Trystanin ja ottavat Dornen hallintaansa. Margaeryn isoäiti Olenna (Diana Rigg) liittoutuu Ellarian kanssa kostaakseen Cerseille, ja Varyksen avulla Olenna ja Ellaria onnistuvat solmimaan liiton Daeneryksen kanssa.


title: Game of Thrones

text:
Daenerys on dothrakien vankina, mutta hän polttaa vangitsijansa Khal Moron (Joe Naufahu) elävältä ja ottaa dothrakit komentoonsa. Hän pelastaa Meereenin orjakauppiaiden hyökkäykseltä ja tapaa Theon Greyjoyn sekä tämän siskon Yaran (Gemma Whelan), jotka ovat tulleet pyytämään Daenerykseltä apua, koska heidän setänsä Euron (Pilou Asbæk) on murhannut Balonin ja julistautunut kuninkaaksi. Daenerys käskee Jorahia etsimään parannuskeinon harmaarokkoonsa ja jättää Daarion hallitsemaan Meereeniä. Daenerys nimeää Tyrionin Kuningattaren Kouraksi ja alkaa purjehtia kohti Westerosia.
"Game of Thrones" oli jo tuotannon alkuvaiheista erittäin odotettu ja sen vastaanottivat niin fanit kuin kriitikotkin erittäin hyvin. Sarja oli "TorrentFreakin" mukaan vuosina 2012–2015 laittomasti ladatuin televisiosarja, mikä kertoo myös sarjan suosiosta.


title: Game of Thrones

text: Pilottijakson ensiesitys oli 17. huhtikuuta 2011 ja sillä oli 2,22 miljoonaa katsojaa Yhdysvalloissa. Ensimmäisen jakson jälkeen katsojamäärät kasvoivat tasaisesti ja ensimmäisen kauden viimeiseen jaksoon mennessä sarja ylitti kolmen miljoonan katsojan rajan. Vuonna 2011 "Game of Thrones" oli 36. katsotuin kaapelikanavan esittämä sarja Yhdysvalloissa 2,5 miljoonan katsojan keskiarvolla. Sarjan toisella kaudella katsojaluvut nousivat ja ensimmäisellä jaksolla oli 3,8 miljoonaa katsojaa. Kauden viimeisestä jaksosta tuli sarjan katsotuin ja sen näki Yhdysvalloissa 4,2 miljoonaa katsojaa. Kolmannen tuotantokauden avausjaksosta tuli sarjan katsotuin jakso 4,37 miljoonalla katsojalla. Neljännen tuotantokauden ensimmäisestä jaksosta ”Kaksi miekkaa” tuli koko sarjan katsotuin 6,64 miljoonalla katsojalla. Siitä tuli myös HBO-kanavan kaikkien aikojen katsotuin jakso sitten "Sopranosin" päätösjakson vuonna 2007. "Game of Thrones" on kolminkertaistanut katsojalukunsa sarjan ensimmäisen jakson jälkeen.


title: Game of Thrones

text: Vuonna 2011 sarja sai 13 Primetime Emmy -ehdokkuutta mukaan lukien ehdokkuus parhaasta draamasarjasta. Tim Van Patten oli ehdokkaana kahdeksatta kertaa sarjan pilottijakson ohjauksesta. Sarja oli ehdokkaana myös parhaasta käsikirjoituksesta, roolijaosta, puvustuksesta, maskeerauksesta, kampauksesta, erikoisefekteistä, äänityksestä, stuntkoordinaattorista sekä alkutunnuksen suunnittelusta. Peter Dinklage voitti parhaan miessivuosan Emmyn ja Golden Globen. Vuonna 2012 sarja sai kaksi Primetime Emmy -ehdokkuuta parhaasta miessivuosasta (Peter Dinklage) ja parhaasta draamasarjasta. Creative Arts Emmy -ehdokkuuksia se sai 11, joista se voitti kuusi.


title: Game of Thrones

text: Vuonna 2014 sarja sai 19 Emmy-ehdokkuutta, enemmän kuin mikään muu sarja samana vuonna. Sarja on ehdolla muun muassa parhaan draamasarjan, miessivuosan (Peter Dinklage), naissivuosan (Lena Headey), ohjauksen, käsikirjoituksen, puvustuksen, maskeerauksen ja musiikin kategorioissa.


title: Game of Thrones

text: Vuonna 2016 sarja sai 12 Emmy-palkintoa muun muassa parhaasta draamasarjasta, ohjauksesta ja käsikirjoituksesta. Sarja on saanut kuuden kautensa aikana yhteensä 38 Emmyä, enemmän kuin mikään muu parhaan katseluajan televisiosarja aikaisemmin.


title: Game of Thrones

text: Sarjan suosio paransi "Tulen ja jään laulu" -kirjasarjan myyntiä ja kirjoista julkaistiin uudet painokset. Kaikki kirjasarjan kirjat nousivat bestseller-listoille kymmenen joukkoon ja kun sarjan viides kirja "Lohikäärmetanssi" julkaistiin heinäkuussa 2011, se nousi heti "The New York Timesin" bestseller-listan kärkeen. Natalia Tenan esiintyminen Oshana on saanut kirjasarjan kirjoittajan George R. R. Martinin miettimään uudelleen hahmon tarinaa ja hän aikoo ottaa jotkin hahmon ja näyttelijän väliset erot huomioon.


title: Game of Thrones

text: "Game of Thronesiin" on viitattu monesti esimerkiksi televisiosarjoissa "Simpsonit", "Castle", "Rillit huurussa" ja "South Park". Sarjasta on tehty myös monia parodioita. Muun muassa "Collegehumor" on tehnyt sarjasta kaksi videota, joissa hahmot liikkuvat sarjan tarinaa parodioivassa vanhan roolipelin kaltaisessa ympäristössä.


title: Game of Thrones

text: Sarjalla on ollut suuri taloudellinen vaikutus Belfastin kaupunkiin, jossa sarjaa pääasiallisesti kuvataan. Kaupungin virkamiesten mukaan, "Game of Thrones" on netonnut kaupungille yli 120 miljoonaa dollaria. Lisäksi Belfastissa kuvaaminen on luonut yli 900 täyspäiväistä ja yli 5 700 osa-aikaista työpaikkaa. Dubrovnikissa, jossa kuvataan Westerosin pääkaupunkiin sijoittuvat kohtaukset, sarjan tuottaminen on nostanut kaupungin turismia 24 prosentilla kolmen vuoden aikana. Andalusiassa turismi on noussut 30 prosenttia siellä kuvausten alettua.


title: Keskustelu

text: Keskustelu on ihmisten keskinäistä kommunikointia ja ajatustenvaihtoa eri viestinnän keinoilla. Keskustelun vuorovaikutteisuus perustuu siihen, että osapuolet tuovat esiin uusia asioita vastaukseksi aiemmin sanottuun. Keskustelun syntymiseen tarvitaan kaksi elementtiä: keskustelun aihe ja vuorovaikutus.


title: Keskustelu

text: Keskustelua tutkii kielitieteessä keskustelunanalyysi.


title: Keskustelu

text: Keskustelu on useimmiten dialogia, jossa sen osapuolet vaihtavat ajatuksiaan kuuntelemalla toisen osapuolen ajatuksia, kyselemällä ja vastaamalla. Keskustelussa toinen osapuoli voi yrittää vaikuttaa omalla arvomaailmallaan tai mielipiteillään toiseen osapuoleen.


title: Keskustelu

text: Keskustelulla voidaan nykyään tarkoittaa myös kirjeitse, sosiaalisessa mediassa tai keskustelupalstoilla käytävää kirjoitettua ajatuksenvaihtoa.


title: Hyperdimension Neptunia

text: Hyperdimension Neptunia () on Compile Heartin kehittämä roolipeli, joka julkaistiin vuonna 2010 yksinomaan PlayStation 3 konsolille. Peli parodioi laajasti viihdeteollisuutta, ja sen tarina sijoittuu fiktiiviseen sotaan seitsemännen sukupolven konsolien välillä. Peli julkaistiin Japanissa 19. elokuuta 2010 ja Euroopassa 4. maaliskuuta 2011.


title: Hyperdimension Neptunia

text: Pelaaja saa pelissä ohjattavakseen kolmen hengen ryhmän, joka seikkailee avoimessa maailmassa hirviöitä tappaen. Pelaajalla on mahdollisuus kustomoida muun muassa hahmonsa varustusta sekä liikesarjat, joita pelin edetessä avautuu lisää. Taistelut käydään vuoropohjaisesti pelaajan ohjatessa jokaista hahmoa vuorollaan.


title: Ayodhya

text: Ayodhya (, ) on kaupunki Uttar Pradeshin osavaltiossa Intiassa. Kaupungissa asui 49 417 ihmistä vuonna 2001 väestönlaskennan mukaan. Ayodhyaa pidetään hindujumala Raman synnyinpaikkana.


title: Ayodhya

text: Ayodhyassa sijaitsi Baburin moskeija, jonka hindulaiset mielenosoittajat tuhosivat 6. joulukuuta 1992. Seuranneissa maanlaajuisissa, hindujen ja muslimien välisissä levottomuuksissa kuoli yli 2 000 ihmistä. Paikka oli ja on edelleen uskonnollisen kiistan kohde, sillä muslimeille se on 1500-luvulla mogulihallitsija Baburin rakennuttama moskeija ja toisaalta hinduille Raman syntymäpaikka ja hänelle omistetun temppelin muinainen sijaintipaikka.


title: Toussaint L'Ouverture

text: François-Dominique Toussaint (lisänimeltään L’Ouverture eli "Alkusoitto"; k. 7. huhtikuuta 1803 Fort-de-Joux, Ranska) oli Haitin vallankumouksen aikana vaikuttanut Ranskan Saint-Dominguella kapinoineiden orjien johtaja. Toussaintin joukot hallitsivat lopulta koko Hispaniolan saarta, jota Toussaint johti muodollisesti ranskalaisten alaisuudessa. Lopulta hän jäi kuitenkin saarelle palanneiden ranskalaisjoukkojen vangiksi kuollen vankeudessa Ranskan mannermaalla vuonna 1803.


title: Toussaint L'Ouverture

text: Toussaint syntyi Ranskan hallitsemassa osaa Hispaniolan saarta, eli Saint-Dominguella Brédassa Cap Françaisissa. Hänen syntymäpäiväänsä ei tunneta tarkasti. Toussaint lienee syntynyt vuosien 1739 ja 1746 välillä. Nimi Toussaint saattaa viitata hänen syntyneen pyhäinmiestenpäivänä eli "tous-les-saintes". Hänen isänsä oli nykyisen Beninin alueelta Saint-Dominguelle tuotu orja. Toussaint sai mahdollisesti koulutusta kummisedältään tai jesuiitoilta. Hänen tiedetään olleen luku- ja kirjoitustaitoinen, minkä lisäksi hän on mahdollisesti opiskellut jonkin verran historiaa. Tousaintin itse kirjoittamia dokumentteja on kuitenkin vähän, sillä hän käytti useimmiten kirjuria. Tousaintin kirjoittamaksi tiedettyjen asiakirjojen kieli on horjuvaa, mutta hän puhui sujuvasti ranskaa ja siihen perustuvaa kreolia. Plantaasinomistajan orjana Toussaint toimi karjapaimenena, parantajana ja lopulta myös luottamusmiehenä. Toussaint vapautettiin orjuudesta vuonna 1776, minkä jälkeen hän meni naimisiin ja sai kaksi poikaa. Toussaint tunnettiin hartaana katolisena ja hän vastusti esimerkiksi alueella harjoitettua voodoota. Toussaint oli myös vegaani.


title: Toussaint L'Ouverture

text: Haitin vallankumous alkoi orjakapinana Saint-Dominguen pohjoisosassa. Toussaint ei liittynyt heti kapinoitsijoihin ja hän auttoi myös entistä omistajaansa pakenemaan alueelta plantaaseja polttaneilta ja valkoisia sekä mulatteja tappaneilta orjilta. Muutama viikko kapinan alkamisen jälkeen hän kuitenkin lopulta liittyi kapinoiviin orjiin. Espanjalaisten hyökätessä ranskalaisten Saint-Dominguelle Santo Domingosta vuonna 1793 Toussaint liittyi espanjalaisten puolelle johtaen muutaman tuhannen miehen armeijaa, joka kävi sissisotaa ranskalaisia vastaan. Kuitenkin kun Ranskan kansalliskokous lakkautti orjuuden helmikuussa 1794 Toussaint vaihtoi puolia ja alkoi taistella noin 4 000:n miehensä kanssa espanjalaisia vastaan. Muutaman seuranneen kuukauden aikana hänen joukkonsa olivat vallanneet suurimman osan espanjalaisten hyökätessään valtaamista alueista. Vuonna 1795 Espanja solmi Ranskan kanssa Baselin rauhan, jolla maa luovutti oman osansa Hispaniolaa Ranskalle. Sotatoimet keskittyivät nyt samoin vuonna 1793 alueelle hyökänneitä brittejä vastaan. Pian heiltäkin oli vallattu alueet Saint-Dominguella joitakin rannikkokaupunkeja lukuun ottamatta. Toussaint piti nyt hallussaan Saint-Dominguen suurta pohjoisosaa, kun taas etelässä vaikutti André Rigaudin mulateista ja valkoisista koostunut kapinallisarmeija. Vuonna 1797 hän karkotti Ranskan vallankumoushallituksen Léger-Félicité Sonthonaxin, joka oli ehdottanut esimerkiksi kaikkien saarten valkoisten surmaamista. Uskonnollista Toussaintia loukkasi myös vallankumouksellisten ateismi.


title: Toussaint L'Ouverture

text: Vuonna 1798 britit tekivät salaisen rauhan Toussaintin joukkojen kanssa. Rauhan mukaan britit vetäytyivät Saint-Dominguelta, kun taas Toussaint lupasi olla hyökkäämättä brittien hallitsemalle Jamaikalle ja pidättäytyi tukemasta siellä mahdollisesti syttyviä orjakapinoita. Toussaint oli nyt käytännössä jo valtionpäämies, vaikkakin hän vielä vuonna 1799 otti vastaan Ranskan vallankumoushallitukselta eli direktoraatilta vastaan kenraalikuvernöörin muodollisen tittelin. Toussaint sai aluksi tukea presidentti John Adamsin johtamilta Yhdysvalloilta. Adams oli orjuuden vastustaja ja halusi Toussaintista myös liittolaisen brittejä vastaan. Kaikki amerikkalaiset eivät kuitenkaan jakaneet Adamsin käsityksiä, vaan monien poliitikkojen mielestä Saint-Dominguen orjakapina uhkasi yllyttää kapinaan myös orjat Yhdysvalloissa. Yhdysvaltojen suhtautuminen Toussaintiin muuttuikin kielteiseksi Adamsin virkakauden päätyttyä vuonna 1801. Toussaintin onnistui vielä kukistaa kilpailijansa etelässä. André Rigaud pakeni Ranskaan vuonna 1800 ja Toussaint hallitsi näin koko Saint-Dominiguen siirtokuntaa.


title: Toussaint L'Ouverture

text: Tällä välin Ranskassa Ranskassa oli noussut valtaan Napoléon Bonaparte ja ranskalaiset suunnittelivat menettämänsä siirtokuntansa takaisinvaltausta. Ranska hallitsi vielä Espanjan sille luovuttamaa Santo Domingueta, jota Toussaint pelkäsi käytettävän hyökkäykseen häntä vastaan. Tammikuussa 1801 hänen joukkonsa hyökkäsivätkin rajan yli ennen, kuin ranskalaiset saattoivat lähettää alueelle omia joukkojaan. Alue vallattiin kolmen viikon taistelujen jälkeen ja näin Toussant hallitsi koko Hispaniolan saarta. Valloituksensa jälkeen Toussaint laati Saint-Dominguen perustuslain, jonka mukaan hänestä tuli alueen elinikäinen johtaja. Toisaalta hän julisti Saint-Dominguen olevan edelleen osa Ranskaa, joskin hallinnollisesti itsenäisenä. Perustuslaki lähetettiin myös Napoléonille hyväksyttäväksi, mutta se tuli voimaan jo ennen hänen vastaustaan. Toussaint johtama Saint-Dominguen talous oli kuitenkin kärsinyt pahoin sodan aikana. Kaupungit olivat raunioina ja plantaasit tuhottu. Kolmannes sotaa edeltäneestä väestöstä oli kuollut ja mulatit suhtautuivat mustien hallintoon epäilevästi. Toussaint oli ottanut plantaasit valtion haltuun ja niitä vuokrattiin armeijan upseereille. Upseerit pakottivat puolestaan paikallisia töihin käytännössä orjuuden kaltaisissa oloissa. Armeija oli myös käytännössä ainoa toimiva valtion instituutio.


title: Toussaint L'Ouverture

text: Ranska solmi Amiensin rauhan Ison-Britannian kanssa vuonna 1801, mikä mahdollisti sotatoimet kapinoineita orjia vastaan. Helmikuussa 1802 saarelle saapui kenraali Charles Leclercin johtama 20 000:n miehen ranskalaisarmeija. Ranskalaiset valtasivat nopeasti Santo Dominguen puolen saarta, sekä alueen satamakaupungit ja Saint-Dominguen eteläosat. Sisämaata ranskalaiset eivät kuitenkaan saaneet alistettua ja heidän miehensä kärsivät suuria tappioita aiheuttaneista keltakuumeesta. Vain parin kuukauden aikana ranskalaisten miesvahvuus oli puolittunut. Tästä huolimatta kapinallisjohtajiin lukeutuneet Henri Christophe ja Jean-Jacques Dessalines loikkasivat ranskalaisten puolelle helmikuussa 1802. Lopulta toukokuussa myös Toussaint lupasi laskea aseensa Leclercin luvattua, että orjuutta ei palauteta. Toussaint vetäytyi nyt omsitamalleen plantaasille, kunnes pari viikoa myöhemmin kesäkuun puolella Jean-Baptiste Brunet kutsui hänet tapaamiseen. Paikalle saapunut Toussaint pidätettiin Napoleonin käskystä virallisena syynä kapinan suunnitteleminen. Toussaint vietiin vankeuteen Ranskaan Fort-de-Jouxin linaan Juran vuoristoon. Toussaint kuoli vankeudessa 7. huhtikuuta 1803.


title: Toussaint L'Ouverture

text: Toussaintia on joskus verrattu George Washingtoniin ja Simón Bolívariin kolmantena suurena amerikkalaisena vapaustaistelijana. Toussaintin kuoleman jälkeen uutinen ranskalaisten aikeista palauttaa orjuus sytytti kapinan uudelleen ja lopulta ranskalaiset vetäytyivät saarelta. Saint-Domingue julistettiin itsenäiseksi Haitiksi 1. tammikuuta 1804.


title: Sarntalin Alpit

text: Sarntalin Alpit () on Itä-Alppeihin kuuluva vuoristoalue Etelä-Tirolissa, Italiassa.


title: Sarntalin Alpit

text: Vuoristoalueen korkein huippu on Hirzer, (2 781 m).


title: Tuxin Alpit

text: Tuxin Alpit () on Itäisiin Alppeihin kuuluva vuoristoalue Itävallassa.


title: Tuxin Alpit

text: Vuoristoalueen korkein huippu on Lizumer Reckner (2 886 m; koordinaatit ).


title: Karniset Alpit

text: Karniset Alpit on Itäisiin Alppeihin kuuluva vuoristoalue, joka on saanut nimensä muinaisen Rooman valtakunnan Karnian maakunnan mukaan.


title: Karniset Alpit

text: Vuoristoalueen korkein huippu on Coglians (2 782 m; koordinaatit ).


title: Fire (The Crazy World of Arthur Brownin kappale)

text: Fire on Arthur Brownin johtaman The Crazy World of Arthur Brown -yhtyeen hittikappale ja single vuodelta 1968. Kappale nousi yhtyeen kotimaassa Britanniassa listaykköseksi ja Yhdysvalloissa kakkoseksi. Maailmanlaajuisesti ”Firea” myytiin yli miljoona kappaletta.


text: Kappaleessa ovat vahvasti esillä Hammond-urut.


text: Kappaleessa on mukana orkesteri, jonka sovituksesta vastasi yhtyeen kosketinsoittaja Vincent Crane. Crane soitti myöhemmin Atomic Rooster -yhtyeessä.


text: Kappale sai osakseen plagiarismisyytöksiä, minkä vuoksi yhtyeen jäsenet Brown ja Crane haastettiin oikeuteen, ja oikeuden päätöksellä kappaleen tekijätietoihin jouduttiin lisäämään Brownin ja Cranen lisäksi Peter Kerin sekä Michael Finesilverin nimet.


text: Arthur Brownilla oli tapana käyttää kappaleen esityksessä liekehtivää kypärää. Hänen soolokonsertissaan 25. elokuuta 2007 Lewesissä Englannissa tuli levisi Browniin. Vaikka Brown ei loukkaantunut pahasti, jouduttiin konsertti keskeyttämään.


text: 4. joulukuuta 1971 Montreux'n kasinolla Sveitsissä järjestetyssä The Mothers of Inventionin konsertissa eräs fani ampui valopistoolilla konserttisalin kattoon, mistä oli tuloksena tulipalo. Tulipalo vaikutti aluksi pieneltä, jolloin kuuluttaja Mark Vollman vitsaili ”Tulipalo?... () Hyvät naiset ja herrat; Arthur Brown!” Tuli kuitenkin levisi tuhoten lopulta koko rakennuksen.


text: ”Fire” julkaistiin vuonna 1968. Britanniassa se nousi listalle 29. kesäkuuta, ja kärkeen se pääsi viikon ajaksi 17. elokuuta. Yhteensä listaviikkoja top 50:ssä kertyi 14. Yhdysvaltain Billboard Hot 100 -listalla ”Fire” ylsi listakakkoseksi edellään vain The Beatlesin ”Hey Jude”. Top 10:een kappale pääsi myös Itävallassa, Ranskassa ja Sveitsissä. Suomessa sijoitus oli 18.


text: Cover-version kappaleesta ovat tehneet muun muassa Ozzy Osbourne, Pete Townshend, The Ventures, Leningrad Cowboys, Emerson, Lake & Palmer, Cathedral ja The Prodigy.


text:
A-puoli
B-puoli


title: Shamita Shetty

text: Shamita Shetty (s. 2. helmikuuta 1979) on intialainen näyttelijä. Hän on näyttelijä Shilpa Shettyn nuorempi sisar.


title: Shamita Shetty

text: Shetty teki näyttelijändebyyttinsä menestyneessä Bollywood-elokuvassa "Mohabbatein" vuonna 2000. Tämän jälkeen hän saavutti suosiota lähinnä esiintymällä elokuvien tanssinumeroissa. Hän ilmoitti vuonna 2011 jättävänsä näyttelemisen ja siirtyvänsä sisustussuunnitelijaksi.


title: Shamita Shetty

text: Vuonna 2009 Shetty osallistui "Bigg Boss" -ohjelmaan, joka on intialainen versio Big Brotherista.


title: Sanjay Leela Bhansali

text: Sanjay Leela Bhansali (s. 24. helmikuuta 1963 Mumbai, Maharashtra) on intialainen elokuvaohjaaja, -tuottaja, -käsikirjoittaja ja -säveltäjä. Hän otti Leela-nimen käyttöön kunnianosoituksena äidilleen Leela Bhansalille. Hän on voittanut neljä National Film Awards -palkintoa ja kymmenen Filmfare Awards -palkintoa. Intian hallitus myönsi Bhansalille Padma Shri -palkinnon vuonna 2015.


title: Syntynyt terve tyttö

text: Syntynyt terve tyttö on Ilmari Unhon ohjaama suomalainen elokuva, joka valmistui 1943. Elokuva perustuu Valentinin näytelmään "Syntynyt terve tyttö" (1941).


title: Syntynyt terve tyttö

text: Sota-aikaista elokuvaa on aikoinaan mainostettu "haikarapoliittiseksi hupailuksi". Päähenkilö Ireene Helasuo on lapsettomien yhdistyksen puheenjohtaja, joka ei halua lapsia. Helasuon pariskunta joutuu kriisiin, kun miehen sisar kuolee synnytykseen ja lapsi päätyy pariskunnan hoiviin.


title: Syntynyt terve tyttö

text: Aikalaisarvioissa Rislakin näytelmän nähneet huomauttivat huonosta toteutuksesta. Puhetta seuraa puheen perään, ja toiminnan sijasta juostaan ovissa, totesi Greta Brotherus, Svenska Pressenissä.


title: Syntynyt terve tyttö

text: Televisioesitysten yhteydessä 2000-luvun puolella arvioissa todettiin, että lapsettomuutta vastaan suunnattu häpeilemätön propagandaelokuva on yhden ajatuksen moraalisaarna. Pertti Avolan (Helsingin Sanomat) mielestä filmattua teatteria olevalla elokuvalla on nykypäivänä enää kuriositeettiarvoa.


title: Josef Newgarden

text: Josef Newgarden (s. 22. joulukuuta 1990 Nashville, Tennessee) on yhdysvaltalainen moottoriurheilija. Newgarden syntyi Nashvillessä ja kasvoi sen metropolialueella Hendersonvillessä.


title: Josef Newgarden

text: Newgarden aloitti uransa 13-vuotiaana kartingissa. Vuonna 2006 hän voitti Kart Racers of America-, Junior Yamaha- ja TAG World -sarjojen mestaruudet. Samana vuonna hän kilpaili Skip Barber Racing Schoolissa ja sijoittui sarjan toiseksi. Seuraavana vuonna hän sijoittui kuudenneksi Skip Barber National -sarjassa. Newgarden jatkoi sarjassa seuraavana vuonna ja sijoittui toiseksi. Samana vuonna hän kilpaili Formula Ford -sarjassa, jossa voitti Kent Class -kilpailun Formula Ford Festivalilla.


title: Josef Newgarden

text: Vuonna 2009 Newgarden sijoittui Britannian Formula Ford -sarjan toiseksi. Hän ajoi myös Formula Palmer Audi -sarjassa, jossa voitti kaksi kilpailua. Vuonna 2010 Newgarden kilpaili GP3-sarjassa Carlin-tallissa. Hän saavutti kauden aikana yhden paalupaikan ja kahdeksan pistettä. Vuonna 2011 Newgarden palasi Pohjois-Amerikkaan, ja kilpaili Indy Lights -sarjassa. Hän ajoi heti voittoon kauden avauskilpailussa. Lopulta hän voitti sarjan mestaruuden voittamalla yhteensä viisi kertaa.


title: Josef Newgarden

text: Vuodesta 2012 lähtien Newgarden on ajanut IndyCar-sarjassa, jossa sai ensimmäisen voittonsa Alabaman osakilpailussa huhtikuussa 2015.


title: Äänislinnan Tiedustelijainkoulu

text: Äänislinnan Tiedustelijainkoulu oli suomalainen jatkosodan joukko-osasto, jonka tehtävänä oli kouluttaa ja lähettää sotavangeista värvättyjä tiedustelijoita Neuvostoliiton alueelle. Koulua on kutsuttu myös Osasto Raskiksi johtajansa majuri Reino Raskin mukaan. Osaston toiminnassa käyttökielenä oli venäjä.


title: Äänislinnan Tiedustelijainkoulu

text: Ajatus tiedustelukoulun perustamisesta sotavangeista koulutettavia vakoilijoita eli "asiamiehiä" varten oli Mikko Porvalin (2010) mukaan lähtöisin Saksasta, jolla oli vastaavanlaisia yksiköitä. Tiedustelujaoston päällikkö Aladár Paasonen teki tutustumismatkan saksalaisten ylläpitämään tiedustelukouluun Tallinnassa ja Osasto Raskin päällikkö Reino Raski tutustui samanlaiseen organisaatioon Prahan lähellä. Näiden opintomatkojen kuluessa toimintaa jo aloiteltiin ja ensimmäisiä asiamiesten laskuvarjopudotuksia oli tehty kesällä 1942.


title: Äänislinnan Tiedustelijainkoulu

text: Jatkosodan alkuvaiheista lähtien Päämajan yhteydessä Mikkelissä toimi erityinen kuulustelukeskus, joka oli tarkoitettu tiedonhankintaan arvokkailta ja "tietorikkailta" sotavangeilta. Kohderyhmään kuuluivat upseeri- ja aliupseerivankien lisäksi erikoisaselajeihin kuuluvat sekä vähemmistökansallisuuksien edustajat. Tämän kuulustelukeskuksen yhteyteen perustettiin Osasto Raski, joka oli eräänlainen liikkuva vankienkuulusteluyksikkö. Kuulustelujen lisäksi osasto hankki ja analysoi sotasaalisasiakirjoja ja toimitti keräämänsä tiedot päämajan lisäksi myös asianomaisille rintamayksiköille.


title: Äänislinnan Tiedustelijainkoulu

text: Osasto Raski muutettiin asiamiehiä kouluttavaksi yksiköksi hyökkäysvaiheen päätyttyä kevättalvella 1942. Sijoituspaikaksi tuli hyvien liikenneyhteyksiensä ansiosta Äänislinna. Näin haluttiin hyödyntää henkilöstölle kertynyt tiedonhankinnan asiantuntemus. Heistä tuli nyt vakoilijakoulun opettajia. Heidän lisäkseen henkilöstä tuli Päämajan tiedustelutoimistosta, Radiopataljoonasta ja Erillinen pataljoona 4:stä. Lisäksi värvättiin venäläisiä emigrantteja siviilistä sekä muita tiedustelua tukevien alojen asiantuntijoita, kuten radioamatöörejä.


title: Äänislinnan Tiedustelijainkoulu

text: Myöhemmin siviilitoimissaan tunnetuksi tulleita Osasto Raskin asiantuntijoita olivat esimerkiksi geologi, myöhemmin professori Vladi Marmo, arkkitehti Aarne Ervi, slaavilaisten kielten asiantuntija ja YYA-neuvotteluissa tulkkina toiminut, myöhempi professori Igor Vahros sekä kasvitieteilijä, suotutkija, myöhempi professori Mauno J. Kotilainen, joka osaston miesten kesken tunnettiin lempinimellä "Mauno-setä".


title: Äänislinnan Tiedustelijainkoulu

text: Tiedustelukoulu perustettiin entisen metsäalan oppilaitoksen, Metsäteknikumin, tiloihin Gogolinkadulla, myöhemmällä Asemiehenkadulla Äänislinnan länsilaidalla.


title: Äänislinnan Tiedustelijainkoulu

text:
Nimellä "Osasto Raski" ja usein asiakirjoissa vain peiteluvullaan 9372 tunnettu Äänislinnan tiedustelijainkoulu oli yksi kolmesta asiamiestiedustelua hoitaneesta organisaatiosta. "Päämajan tilastotoimiston alatoimistot", jotka myöhemmin muodostivat Erillinen pataljoona 4:n olivat lähettäneet toiminta-alueillaan asiamiehiä Neuvostoliittoon jo ennen talvisotaa. Tämä toiminta jatkui ja esimerkiksi Osasto Vehniäisessä (myöh. 1/Er.P 4) siitä vastasivat lempinimellä "Isä" tunnettu jääkäriluutnantti Kustaa Loukola ja kansanedustajan tehtävästä armeijan palvelukseen siirtynyt Rauno G. Kallia. Päämajan Tiedusteluosastossa toimi Baltian tiedusteluun suunnattu "Jaos V" , joka luotiin Saksan tiedustelupalvelun aloitteesta hoitamaan erityisesti Viron tiedustelua varten.
Osasto Raskin eräät sen tarkoituksesta nousevat toimintaperiaatteet tekivät siitä ainutlaatuisen suomalaisen sotilasyksikön jatkosodassa. Osastossa haluttiin ylläpitää sellaista asennetta, joka toimisi neuvostoliittolaisuutta vastaan "toisenlaisen Venäjän puolesta". Niinpä Äänislinnan tiedustelijainkoulussa vaalittiin eri tavoin venäläistä kulttuuria:


title: Äänislinnan Tiedustelijainkoulu

text: Tiedustelukoulutukseen liittyi seuraavanlaisille seikkoja:


title: Äänislinnan Tiedustelijainkoulu

text: Maitse asiamiehet menivät toiminta-alueilleen saatettuina osaston omien saattajien tai kaukopartioiden mukana. Asiamiehet tekivät myös laskuvarjohyppyjä toiminta-alueelleen. Hyppykoneena käytettiin toisinaan myös pommikonetta, joka varustettiin toimintaan rakentamalla pommikuiluun lavetti, jolta hyppy tapahtui.


title: Äänislinnan Tiedustelijainkoulu

text:
Asiamieslentoja tekivät eri yksiköt, kuten kaukopartioiden lentoja hoitanut Osasto Malinen. Vänrikki "Martti Uotinen" on kertonut vientilennosta Osasto Malisen Heinkel HE-59:llä Sotjärveltä Sorokkaan lokakuussa 1943. Asiamiehen lisäksi lennolla oli mukana häntä saattava Päämajan upseeri. Karjalainen, Sorokasta kotoisin ollut asiamies hyppäsi laskuvarjolla aamuyöllä 16. lokakuuta tämän kaupungin laidalla virtaavan joen rannalle yllään puna-armeijan majurin univormu.
Tiedustelijainkoulu ei pysynyt salassa Neuvostoliiton vastavakoilulta. Jo ensitiedoissa kerrottiin koulun tarkka sijainti. Jukka L. Mäkelän mukaan ensimmäisten tarkkojen tietojen lähde oli naisvakoilija; Porvali pitää mahdollisena, että kyseessä on ollut Kemissä syntynyt Sylvi Paaso.
Tiedustelijainkoulun toiminta vaivasi NKVD:n johtoa ja koulusta käskettiin kerätä tarkat tiedot Lavrenti Berijalle esiteltävään muistioon. Tarkoitus oli valmistella koulun tuhoamista oppilaineen ja opettajien vangitsemista.


title: Äänislinnan Tiedustelijainkoulu

text: Suomen radiotiedustelu sai selville tuhoamista valmistelemaan lähetetyn 12-miehisen etujoukon laskeutumispaikan ja joukko tuhottiin heti maahan tultuaan. Koulun toiminta siirrettiin uhkan toteamisen jälkeen huhtikuussa 1943 pois Äänislinnasta Sotjärven rannalle ja myös koulun oppilaat alkoivat kantaa asetta jatkuvasti. Sotjärvi sijaitsee noin 70 kilometriä Äänislinnan länsipuolella.


title: Äänislinnan Tiedustelijainkoulu

text: Asiamiesten lähettäminen alkoi vuoden 1943 kuluessa vähetä, vaikka uusia oppilaita rekrytoitiinkin. Tiedustelijainkoulu siirrettiin Sotjärveltä Ruokolahdelle, missä koulutus päättyi ja vaihtui vielä mukana olleiden oppilaiden työpalveluksi osan joutuessa palaamaan vankileireille. Sodan päättyessä moni asiamies joko järjestettiin tarkoituksellisesti pois Suomesta tai päästettiin karkaamaan kuljetuksesta, jonka päätepisteessä olisi odottanut luovutus Neuvostoliittoon.


title: Klooriasetamidi

text: Klooriasetamidi eli kloorietaaniamidi (CHClNO) on asetamidin kloorattu johdannainen. Yhdistettä käytetään säilöntäaineena muun muassa kosmetiikassa ja valmistettaessa muita yhdisteitä orgaanisella synteesillä.


title: Klooriasetamidi

text: Klooriasetamidia valmistetaan matalassa lämpötilassa ammoniakin ja metyyliklooriasetaatin välisellä reaktiolla. Sitä on mahdollista valmistaa myös syanamidista ja kloorietikkahaposta 150–200 °C:n lämpötilassa.


title: Klooriasetamidi

text: Klooriasetamidilla on antimikrobisia ominaisuuksia. Tämän vuoksi sitä käytetään säilöntäaineena kosmetiikassa, farmaseuttisissa valmisteissa, puunsuoja-aineissa, vesiliukoisissa maaleissa ja porausnesteissä. Lisäksi sitä käytetään välituotteena orgaanisissa synteeseissä ja polymerointireaktioita kontrolloivana yhdisteenä ja melamiinihartsien stabilisoijana.


title: Selim A. Nylund

text: Selim Alarik Nylund (2. lokakuuta 1875 Urjala – 20. elokuuta 1964) oli suomalainen kauppias ja Latvian varakonsuli. Kaupallinen toiminta tapahtui Tampereella ja sen ympäristössä. Hän oli myös Tampereen kauppaseuran jäsen.


title: Selim A. Nylund

text: Nylund oli mukana Tampereen suojeluskunnan Kauppaseuran suojeluskuntakomppanian toiminnassa vuodesta 1918 alkaen. Hänet ylennettiin suojeluskuntaupseeriksi vuonna 1943.


title: Selim A. Nylund

text: Kansanedustaja Aune Innala oli Nylundin tytär.


title: Jatkettu jaksollinen järjestelmä

text: Jatkettu jaksollinen järjestelmä on malli, jota on ehdotettu superraskaiden alkuaineiden luokitteluun. Nykyisessä jaksollisessa järjestelmässä on 7 jaksoa, ja se päättyy alkuaineeseen 118, oganessoniin. Kuitenkin, mikäli suurempia alkuaineita on olemassa, ne pitää järjestellä erilaisen mallin mukaan. Tähän malliin lisättäisiin nykyisten s- p- d- ja f-lohkojen ohella uusi g-lohko, sillä 6:nteen ja 7. jaksoon kuuluu kumpaankin 32, mutta 8. jaksoon teoreettisesti 50 alkuainetta. Ensimmäisen kerran g-lohkon sisältävää mallia jaksolliselle järjestelmälle ehdotti Glenn Seaborg vuonna 1969


title: Jatkettu jaksollinen järjestelmä

text: Toistaiseksi ainuttakaan g-lohkon alkuainetta ei ole valmistettu laboratoriossa eikä löydetty luonnosta. Ensimmäisen g-lohkon alkuaineen järjestysluku on luultavasti 121, ja sen systemaattinen nimi on unbiunium. Tämän lohkon alkuaineet tulevat luultavasti olemaan hyvin epävakaita. Ei tiedetä, onko alkuaineiden valmistaminen mahdollista jaksoon 8 asti ja jos on, kuinka pitkälle. Mikäli on olemassa jakso 9, se tulee luultavasti olemaan viimeinen.


title: Jatkettu jaksollinen järjestelmä

text: Ei tunneta, kuinka pitkälle 118. alkuaineen jälkeen jaksollinen järjestelmä jatkuu. Joidenkin arvioiden mukaan suurimman alkuaineen luku voisi käytännössä olla 130, joidenkin mukaan jopa 173. Alkuaineen 173 jälkeiset alkuaineet ovat hyvin epätodennäköisiä, mutta silti ainakin teoriassa mahdollisia. Alla oleva malli käsittää 180 alkuainetta.


title: Pähkinänsärkijä (täsmennyssivu)

text: Pähkinänsärkijä voi tarkoittaa seuraavia:


title: Pähkinänsärkijä (esine)

text: Pähkinänsärkijä on käsikäyttöinen työkalu, jonka avulla murretaan pähkinän kuori. Sitä tarvitaan erityisesti saksanpähkinöiden avaamiseen, joita on hankala murtaa ilman apuvälineitä.


title: Pähkinänsärkijä (esine)

text: Wilhelm Füchtner valmisti ensimmäisen nykyisen kaltaisen puisen koristeellisen ”pähkinänpurijan” vuoden 1870 tienoilla Seiffenin kaupungissa Erzgebirgen vuoristoalueella itäisessä Saksassa. Pähkinänsärkijä symboloi esivaltaa, jonka edustajat ovat kautta aikojen saaneet monta kovaa pähkinää purtavakseen. Sen vuoksi pähkinänsärkijöiden hahmot ovat esittäneet yleensä kuninkaallisia ja sotilaita.


title: Pähkinänsärkijä (esine)

text: Kirjailija E. T. A. Hoffmann kirjoitti vuonna 1816 sadun "Pähkinänsärkijä ja hiirikuningas" ("Nussknacker und Mausekönig"), joka teki pähkinänsärkijästä tunnetun hahmon. Sadun pohjalta Pjotr Tšaikovski sävelsi baletin "Pähkinänsärkijä".


title: Pähkinänsärkijä (esine)

text: Tohtori Heinrich Hoffmannin 1800-luvun puolivälissä kirjoittamassa kuvakirjassa "Kuningas Pähkinänrouhija ja köyhä Reino" ("König Nussknacker und der arme Reinhold") kirjan tapahtumat sijoittuvat joulun aikaan. Kirjassa kerrotaan köyhästä ja sairaasta pojasta, jonka pähkinänsärkijä johdattaa unessa halki leikkikalumaailman. Kun poika herää aamulla, niin hän löytää unessa näkemänsä lelut joulukuusen alta ja paranee. Tämä tarina yhdisti ensimmäisen kerran pähkinänsärkijän nimenomaan joulun aikaan.


title: Pähkinänsärkijä (esine)

text: Euroopan ensimmäinen pähkinänsärkijämuseo sijaitsee Neuhausenissa Saksissa. Siellä on näytteillä 2 300 erilaista pähkinänsärkijää.


title: Pähkinänsärkijä (esine)

text: Yhdysvalloissa on Leavenworthin pähkinänsärkijämuseo Washingtonin osavaltiossa.


title: Jyrki Sariola

text: Jyrki Sakari Sariola (4. kesäkuuta 1951 – 2. huhtikuuta 2011 Tuusula) oli suomalainen Suomen Tivolin pitkäaikainen johtaja. Sariola aloitti tivoliuransa 18-vuotiaana isänsä Unto Sariolan kuoltua. Suomen Tivolin johtajaksi hän nousi vuonna 1994. Vuonna 2002 Sariolalle myönnettiin Italiassa Kultainen poni -palkinto, jota pidetään tivolialan ”Oscarina”.


title: Jyrki Sariola

text: Jyrki Sariola kuoli sukellusonnettomuudessa Ojamon kaivoslammella Lohjalla saamiinsa vammoihin Tuusulan terveyskeskuksen sairaalassa. Sariola oli kokenut sukeltaja, joka toimi aktiivisesti Suomen Sukeltajaliitossa.


title: Cocktail-lehti

text:
Cocktail oli suomalainen miestenlehti, joka ilmestyi vaihtelevasti vuosina 1945-1974. Lehden sisältö oli lähinnä Pin-up kuvia, novelleja ja vitsejä. Lehti ilmestyi 4-26 kertaa vuodessa.
Lehteä kustansi Södermans Tryckeri AB, mutta 1960-luvulta lähtien Oy Aikakauslehti Cocktail.
Cocktail nimellä julkaistiin 1970-luvulla myös pehmopornoa sisältäviä pokkareita 52 kappaletta.


title: Robert Guéï

text: Robert Guéï (16. maaliskuuta 1941, Kabakouma, Ranskan Länsi-Afrikka – 19. syyskuuta 2002, Abidjan) oli norsunluurannikkolainen sotilas ja maan johtaja vuosina 1999–2000 sotilasvallankaappauksen jälkeen kymmenen kuukauden ajan.


title: Robert Guéï

text:
Guéï sai koulutuksen Ranskassa ja presidentti Félix Houphouët-Boigny nimitti hänet vuonna 1990 maan asevoimien johtoon.
Houphouët-Boignya seurasi Henri Konan Bédié. Guéï arvosteli häntä armeijan käyttämisestä hänen valitsemisensa jälkeisten levottomuuksien tukahduttamiseen ja myöhemmin korruptiosta ja talouden huonosta hoidosta.
Guéï erotettiin asemastaan todistamattomien 1995 vallankaappaushuhujen jälkeen. Myöhemmin Guéï nousi vielä urheiluministeriksi, mutta sai potkut pian Atlantan vuoden 1996 olympialaisten jälkeen. Vuonna 1997 presidentti määräsi hänet erotettavaksi armeijasta aiempien vallankaappausepäiltyjen vuoksi.


title: Robert Guéï

text: 24. joulukuuta 1999 armeija nousi kapinaan maksamattomien palkkojen vuoksi ja poisti Bédién vallasta verettömällä vallankaappauksella. Guéï nousi valtaan nousseen sotilasjuntan johtoon. Hän muodosti kansallisen yhtenäisyyden hallituksen ja lupasi vapaat vaalit. Uusi perustuslaki hyväksyttiin kansanäänestyksellä kesällä 2000.


title: Robert Guéï

text: Syksyllä 2000 järjestettiin vaalit, joihin korkein oikeus kielsi molempien suurien puolueiden ("Parti Démocratique de la Côte d'Ivoire", PDCI ja "Rassemblement des Republicaines", RDR) ehdokkaita osallistumasta. Länsimaat vetivät tukensa vaaleilta ja vaalitarkkailijansa pois. RDR kehotti vaaliboikottiin, joten vaalit käytiin Guéïn ja "Front Populaire Ivoirien" -puolueen (FPI) ehdokkaan Laurent Gbagbon välillä. Aikaiset tulokset näyttivät Gbagbon voittaneen, joten Guéï määräsi ääntenlaskun keskeytettäväksi ja julisti itsensä voittajaksi. Tämän jälkeen Gbagbon kannattajat virtasivat Abidjanin kaduilla, joissa käytiin verinen yhteenotto väkijoukon yrittäessä vallata presidentinpalatsin. Osa santarmeista ja sotilaista liittyi mielenosoittajiin, jolloin Guéï joutui pakenemaan. Gbagbo julistettiin presidentiksi. Tämän jälkeen taisteltiin vielä uuden hallinnon ja RDR:n ja PDCI:n kannattajien välillä, jotka vaativat uusia vaaleja. Lopulta RDR:n johtaja Alassane Ouattara tunnusti Gbagbon presidentiksi.


title: Robert Guéï

text:
Guéï oli tappiostaan katkera ja vetäytyi kotikyläänsä.
Vuonna 2001 hän perusti "Union pour la démocratie et le progrès en Côte d'Ivoire" -puolueen (UDPCI), joka liittoutui Gbagbon FPI:n kanssa parlamentissa.


title: Robert Guéï

text: 19. syyskuuta 2002 maapakolaiset ja kapinalliset yrittivät vallankaappausta Abidjanissa, Bouakéssa ja Korhogossa. Hallituksen joukot kukistivat sen tunneissa, mutta Guéï oli saanut surmansa hämärissä olosuhteissa.


title: Luettelo Britannian kuninkaallisen laivaston alusten nimistä (A)

text: Tämä on luettelo Britannian kuninkaallisen laivaston nimistä, jotka alkavat A:lla. Luettelo kattaa lähteenä esitetyn teoksen luetteloimat alukset sekä erikseen lähteistettynä tai kysymysmerkillä (?) merkitty ne sen ulkopuolelta olevat.


title: Ağcabədi

text: Ağcabədi () on kaupunki Azerbaidžanissa. Se sijaitsee maan keskiosan tasankoalueella 263 kilometriä Bakusta länteen. Kaupunki on Ağcabədin piirin keskus. Asukkaita on 38 800 henkeä (vuonna 2010).


title: Ağcabədi

text: Ağcabədin taajamasta tuli kaupunki vuonna 1962. Se on maatalousalueen keskus. Nähtävyyksiin kuuluu paikallinen moskeija. Paikkakunnalla on syntynyt säveltäjä Üzeyir Hacıbəyov.


title: Luettelo Britannian kuninkaallisen laivaston alusten nimistä (U–Z)

text: Tämä on luettelo Britannian kuninkaallisen laivaston alusten nimistä, jotka alkavat U:lla, V:llä, W:llä, X:llä, Y:llä ja Z:lla. Luettelo kattaa lähteenä esitetyn teoksen luetteloimat alukset sekä erikseen lähteistettynä tai kysymysmerkillä (?) merkitty lähteen ulkopuolelta olevat alukset.


title: Luettelo Britannian kuninkaallisen laivaston alusten nimistä (R–T)

text: Tämä on luettelo Britannian kuninkaallisen laivaston alusten nimistä, jotka alkavat R:llä, S:llä ja T:llä. Luettelo kattaa lähteenä esitetyn teoksen luetteloimat alukset sekä erikseen lähteistettynä tai kysymysmerkillä (?) merkitty lähteen ulkopuolelta olevat alukset.


title: Ağdaş

text: Ağdaş () on kaupunki Azerbaidžanissa. Se sijaitsee Širvanin tasangolla 249 kilometriä Bakusta länteen. Kaupunki on Ağdaşin piirin keskus. Sen kautta kulkee Bakusta Georgian rajalle johtava M1-valtatie. Asukkaita on 25 300 henkeä (vuonna 2010).


title: Ağdaş

text: Paikkakunta tunnetaan 1500-luvulta lähtien. 1700-luvulle saakka seudulla oli puoli-itsenäinen Ərəşin sulttaanikunta. Vuonna 1873 perustettiin Jelizavetpolin lääniin kuulunut Ərəşin kihlakunta. Sen keskuksesta tuli Ağdaşin kaupunki vuonna 1900.


title: Ağdaş

text: Ağdaş on maatalousalueen keskus, jossa toimii elintarvike- ja jalostusteollisuutta. Kaupungissa on keskiasteen oppilaitoksia, museo ja teatteri. Nähtävyyksiin kuuluvat 1800-luvulla rakennettu karavaaniseraiji ja moskeija.


title: Luettelo Britannian kuninkaallisen laivaston alusten nimistä (O–Q)

text: Tämä on luettelo Britannian kuninkaallisen laivaston alusten nimistä, jotka alkavat O:lla, P:llä ja Q:lla. Luettelo kattaa lähteenä esitetyn teoksen luetteloimat alukset sekä erikseen lähteistettynä tai kysymysmerkillä (?) merkitty lähteen ulkopuolelta olevat alukset.


title: Xırdalan

text: Xırdalan () on kaupunki Azerbaidžanissa. Se sijaitsee Apšeronin niemimaalla noin 10 kilometriä Bakusta luoteeseen. Kaupunki on Apšeronin piirin keskus. Asukkaita on 37 900 henkeä (vuonna 2010).


title: Xırdalan

text: Xırdalanin taajamasta tuli kaupunki vuonna 2006. Siellä toimii suurkanala, huonekalu- ja pakkaustarviketeollisuutta sekä olutpanimo.


title: Burano

text: Burano on Venetsian laguunissa sijaitseva saari tai oikeammin Venetsian tavoin siltojen avulla toisiinsa yhdistetty saaristo. Se sijaitsee lähellä Torcelloa laguunin pohjoisessa osassa. Buranossa tehtiin aikoinaan Euroopan hienointa pitsiä. Nykyään sen katukuvaa värittävät monen väriset talot. Buranosta on siltayhteys Mazzorboon.


title: Carles Busquets

text: Carles Busquets Barroso (s. 19. heinäkuuta 1967 Barcelona, Barcelona, Espanja) on espanjalainen entinen jalkapalloilija.


title: Carles Busquets

text: Busquets edusti pääosan urastaan Barcelonaa. Hän toimi pääasiassa seuran kakkosmaalivahtina.


title: Carles Busquets

text: Busquets oli Barcelonan kasvatti. Ensimmäiset miesten pelinsä hän pelasi seuran B-joukkueessa. Barcelonan edustusjoukkueessa Primera Divisiónissa Busquets pelasi vuosina 1990–1999. Hän oli osa seuran "Dream Teamia" 1990-luvulla. Busquets saavutti Barcelonan riveissä muun muassa kuusi Espanjan-mestaruutta sekä Euroopan cupin ja Cup-voittajien cupin voitot. Hän edusti lisäksi alemmilla sarjatasoilla Lleidaa vuosina 1999–2003.Peliuransa jälkeen Busquets on työskennellyt valmentajana. Nykyisin hän toimii Barcelonan maalivahtivalmentajana.


title: Carles Busquets

text: Busquetsin poika Sergio on myös jalkapalloilija. Hän pelaa Barcelonassa.


title: Jeanne d’Arc (vuoden 1962 elokuva)

text: Jeanne d'Arc ("Procès de Jeanne d'Arc") on Robert Bressonin ohjaama ranskalainen elokuva, joka perustuu Jeanne d'Arcin oikeudenkäynneistä säilyneisiin pöytäkirjoihin. Pääosassa Jeanne d'Arcina esiintyy Florence Delay.


title: Jeanne d’Arc (vuoden 1962 elokuva)

text: Bresson halusi tehdä Jeanne d'Arcista uuden version, vaikka tarina oli kuvattu jo useita kertoja aikaisemmin. Bresson perusti oman versionsa tiukasti historiallisiin dokumentteihin Jeanne d'Arcin oikeudenkäynnistä ja 25 vuotta myöhemmin pidetystä puhdistusoikeudenkäynnistä. Vaikka jokainen vuorosana oli todellinen, Bresson ei kuitenkaan ollut tapojensa mukaan kiinnostunut historiallisesta totuudesta. Hän välttikin elokuvan liittämistä mihinkään tiettyyn historialliseen aikaan, sillä esimerkiksi puvustus oli joltain epämääräiseltä ajalta ja pappien vaatteet nykyaikaisia. Bressonin elokuva ei piirrä Jeanne d'Arcista perinteistä pyhimys- tai marttyyrikuvaa, vaan se kuvaa Jeannen tavallisena maalaistyttönä, jota hänen uskonsa ajaa eteenpäin.


title: Jeanne d’Arc (vuoden 1962 elokuva)

text: Ranskan tunnetuimman pyhimyksen ja kansallissankarin kuvaaminen askeettisesti herätti myös keskustelua. Bresson ajautui esimerkiksi kuvaajansa Léonce-Henri Burelin kanssa erimielisyyksiin Jeannen kuvaamisesta. Riitojen vuoksi "Jeanne d'Arc" jäi viimeiseksi elokuvaksi, jonka Burel kuvasi Bressonille.


title: Scott Columbus

text: Scott Columbus (10. marraskuuta 1956 – 4. huhtikuuta 2011) oli Manowar-yhtyeen pitkäaikainen rumpali.


title: Scott Columbus

text: Columbus toimi Manowarin rumpalina vuosina 1983–1990 ja 1995–2008. Manowarin lisäksi hän soitti Ross The Boss -yhtyeessä.


title: Torcello

text: Torcello on Venetsian laguunin pohjoisessa osassa sijaitseva saari. Torcello oli varhaiskeskiaikaan saakka laguunin tärkein asutuskeskus, mutta kanavien soistumisen aiheuttaman malariavaaran ja Venetsian kukoistuksen myötä kaupungin väkiluku kääntyi laskuun ja nykyään saarella elääkin ainoastaan satakunta ihmistä.


title: Torcello

text: Saaren päänähtävyys on vuonna 639 perustettu Santa Maria Assuntan kirkko. Legendan mukaan apostoli Markuksen pyhäinjäännös nostettiin siellä ensimmäisen kerran Venetsian maaperälle. Torcellossa on myös säilynyt yksi kaiteeton pirunsilta, jotka ajan mittaan katosivat Venetsian katukuvasta.


title: David Andersen

text: David Emil Andersen (s. 23. kesäkuuta 1980 Carlton) on australialainen koripalloilija. Hänellä on myös Tanskan kansalaisuus.


title: George Gallo

text: George Gallo Jr (s. 1956) on yhdysvaltalainen maalaaja, muusikko, elokuvantekijä ja tuottaja. Hänet tunnetaan parhaiten elokuvien "Keskiyön pako" ("Midnight Run") ja "Onnenkantamoinen" ("29th Street") käsikirjoittamisesta.


title: Sengoku Basara: Samurai Heroes

text: Sengoku Basara: Samurai Heroes (, Sengoku Basara 3) on Capcomin kehittämä ja julkaisema hack and slash -toimintaseikkailupeli, joka on "Sengoku Basara" -sarjan kolmas virallinen osa. Peli julkaistiin vuonna 2010 PlayStation 3:lle ja Wiille.


title: Sengoku Basara: Samurai Heroes

text: 5. heinäkuuta 2011 Capcom ilmoitti julkaisevansa tulevana syksynä pidemmän ja parannetun version pelistä, nimeltään "Sengoku Basara 3 Utage". Peli sisältää hahmoja, jotka eivät olleet pelattavissa "Samurai Heroes" -pelissä. Lisäksi on luvattu uusia pelimuotoja. Näillä näkymin peli julkaistaan vain Japanissa.


title: Sengoku Basara: Samurai Heroes

text: "Sengoku Basaran" tarinatilassa pelaaja valitsee itselleen hahmon Japanin Sengoku-kauden kenraalien ja daimioiden joukosta. Jokaisella hahmolla on yksilöllinen tarina, jota pelaaja lähtee seuraamaan. Pelaaja voi pelin aikana valita eri vihollisten ja polkujen välillä, jotka vaikuttavat pelin tarinaan sekä lopputulokseen. Valinnat tapahtuvat Japanin kartalla, josta voi myös seurata hallussa olevia alueita.


title: Sengoku Basara: Samurai Heroes

text: Itse taistelut käydään hack and slash tyylisesti pelaajan ohjatessa valitsemaansa sankaria. Kenttien tavoitteet vaihtelevat tykkien pysäyttämisestä jokiveneiden suojelemiseen, mutta käytännössä kaikissa kentissä on tarkoituksena vallata vihollisen leirit. Lopuksi pelaaja taistelee toista sankarihahmoa vastaan, ja voittaessa läpäisee tason. Mukana taistelussa pelaajalla on tavallisesti oma armeijansa, sekä valitsemansa liittolainen. Tätä liittolaista voi myös pelata toinen pelaaja samalla konsolilla.


title: Sengoku Basara: Samurai Heroes

text: Tarinatilan päätyttyä pelaajan hahmolle avautuu uusia reittejä, jotka ovat juoneltaan erilaisia. Lisäksi hän saa avattua uusia hahmoja, liittolaisia sekä aseita.


title: Sengoku Basara: Samurai Heroes

text: Jokaisella hahmolla on oma elementtinsä. Elementtejä on kuusi erilaista: tuli, sähkö, pimeys, tuuli, jää ja valo. Elementit tuovat omia erikoisvaikutuksia hahmoille. Esimerkiksi jää-elementti jäädyttää vihollisen hetkeksi paikoilleen, jolloin on helpompi hyökätä. Joillakin aseilla on oma elementillinen vaikutuksesna.Ääninäyttelijä: Tomokazu Seki (japani), Troy Baker (englanti)


title: Sengoku Basara: Samurai Heroes

text: Länsi-Japanin armeijan ylipäällikkö. Hän oli aikaisemmin Toyotomi Hideyoshin vasalli, ja palveli tätä äärimmäisen lojaalisti. Nykyään Mitsunarin elämäntehtävänä on tappaa entinen liittolaisensa, Tokugawa Ieyasu, joka tappoi Hideyoshin. Taistellessaan Mitsunari on hyvin nopea ja käyttää aseenaan pitää ohutta katanaa. Mitsunarin elementti on pimeys.Ääninäyttelijä: Fumihiko Tachiki (japani), Michael Sorich (englanti)


title: Sengoku Basara: Samurai Heroes

text: Ōtani Yoshitsugu on Ishida Mitsunarin ystävä, ja auttaa tätä pitämään armeijan ojennuksessa, sekä pyrkii hillisemään Mitsunarin raivoa. Yoshitsugu sairastaa lepraa, ja toivoo tästä katkeroituneena huonoa onnea ja kärsimystä kaikille ihmisille lukuun ottamatta Mitsunaria. Aseenaan Yoshitsugu käyttää telekineesilla hallitsemia palloja, sekä liikkuu leijuvalla alustalla. Yoshitsugun elementti on pimeys.Ääninäyttelijä: Sayaka Ōhara (japani), Karen Strassman (englanti)


title: Sengoku Basara: Samurai Heroes

text: Magoichi on palkkasoturien klaanin kolmas johtaja. Hän ei kuitenkaan välitä rahasta, vaan hyväksyy ainoastaan tehtäviä, jotka nostattavat klaanin arvoa. Aseenaan hän käyttää erilaisia tuliaseita, kuten pistooleja, halikkoja, konekiväärejä sekä raketinheittimiä. Magoichin elementti on tuli.Ääninäyttelijä: Rikiya Koyama (japani), Richard Epcar (englanti)


title: Sengoku Basara: Samurai Heroes

text: Kanbē toimi aikaisemmin Hideyoshin armeijassa, ja herransa kuoltua pyrki ottamaan maan haltuunsa. Mitsunari kuitenkin esti tämän, ja karkotti Kanbēn etelän saarille. Tämä ei kuitenkaan sammuttanut Kanbēn halua nousta valtaan. Pelissä Kanbē nähdään vankina, jonka kädet on lukittu kahleilla suureen palloon, ja hän käyttää tätä palloa taistellessaan. Kanbein elementti on tuuli.Ääninäyttelijä: Ami Koshimizu (japani), Kat Steel (englanti)


title: Sengoku Basara: Samurai Heroes

text: Tsuruhime on nuori ja naiivi oraakkeli, joka yrittää suojella kotimaataan. Hän on elänyt hyvin suljettua elämää, eikä tästä syystä tiedä paljoa ulkomaailmasta. Tsuruhime ihastuu taistelun keskellä ninja Fūma Kotaroon, kun tämä pelastaa Tsuruhimen. Aseenaan Tsuruhime käyttää jousta. Tsuruhimen elementti on jää.


title: Sengoku Basara: Samurai Heroes

text: Pelin tunnusmusiikkina on käytetty japanilaisen T.M.Revolutionin kappaletta ”Naked arms”, joka kuullaan pelin alkunäytön aikaan. Englanninkielisessä versiossa puolestaan käytetään englanninkielistä versiota kappaleesta. Myös versioiden loppumusiikit eroavat toisistaan, sillä japanilaisessa versiossa loppumusiikkina toimii Chiaki Ishikawan kappale ”Gyakkō”, kun taas englanninkielisessä versiossa on käytetty Otani Kowin instrumentaalista kappaletta ”Kizuna, Kokorozashi, Inochi”. Muutoin pelin musiikista vastaa pääasiassa säveltäjä Otani Kow.


title: Sengoku Basara: Samurai Heroes

text: Pelimusiikin pohjalta on luotu soundtrack, joka julkaistiin 4. elokuuta 2010. Se sisältää jokaisen pelihahmon tunnusmusiikin, sekä eri paikkoja ja tilanteita varten sävelletyt kappaleet. Sen sijaan pelin alku- ja loppumusiikkia ei soundtrackille ole lisätty.


title: Sengoku Basara: Samurai Heroes

text: Pelisarjan pohjalta lanseerattiin kaksi tuotantokautta kestänyt animesarja, joka kantoi nimeä "" (). Sarjan ensimmäinen tuotantokausi esitettiin 1. huhtikuuta – 17. kesäkuuta 2009, ja toinen tuotantokausi, "Sengoku Basara 2" 11. heinäkuuta – 26. syyskuuta 2010. Lisäksi sarjan päätteeksi on tehty elokuva "Sengoku Basara: The Last Party", jonka ensi-ilta oli 4. kesäkuuta 2011.


title: Sengoku Basara: Samurai Heroes

text: "Sengoku Basara: Samurai Heroes" sai kriitikoilta pääasiassa negatiivisen vastaanoton. Esimerkiksi IGN:n Anthony Gallegos toteaa sen muistuttavan liikaa muita vastaavia pelisarjoja, eikä tuo mitään uutta genreen.


title: Sengoku Basara: Samurai Heroes

text: Arvosteluista huolimatta peli myi hyvin, ja myyntilukuja nostattivat pelisarjaan perustuvat kaksi animesarjaa. Syyskuussa 2010 Capcom ilmoitti pelin myyneen 500 000 kopiota Japanin sisällä, mikä nosti pelin kokonaismyynnin 2,1 miljoonaan.


title: Middle man

text: Middle man tai middleman voi tarkoittaa:


title: Luettelo Britannian kuninkaallisen laivaston alusten nimistä (M–N)

text: Tämä on luettelo Britannian kuninkaallisen laivaston alusten nimistä, jotka alkavat M:llä ja N:llä. Luettelo kattaa lähteenä esitetyn teoksen luetteloimat alukset sekä erikseen lähteistettynä tai kysymysmerkillä (?) merkitty lähteen ulkopuolelta olevat alukset.


title: Luettelo Britannian kuninkaallisen laivaston alusten nimistä (I–L)

text: Tämä on luettelo Britannian kuninkaallisen laivaston alusten nimistä, jotka alkavat I:llä, J:llä, K:lla ja L:llä. Luettelo kattaa lähteenä esitetyn teoksen luetteloimat alukset sekä erikseen lähteistettynä tai kysymysmerkillä (?) merkitty lähteen ulkopuolelta olevat alukset.


title: Luettelo Britannian kuninkaallisen laivaston alusten nimistä (G–H)

text: Tämä on luettelo Britannian kuninkaallisen laivaston alusten nimistä, jotka alkavat G:llä ja H:lla. Luettelo kattaa lähteenä esitetyn teoksen luetteloimat alukset sekä erikseen lähteistettynä tai kysymysmerkillä (?) merkitty lähteen ulkopuolelta olevat alukset.


title: Middle Men

text: Middle Men on vuonna 2009 ensi-iltansa Cannesissa saanut komedia- ja draamaelokuva, jonka on ohjannut George Gallo ja käsikirjoittaneet Gallo ja Andy Weiss. Elokuvan pääosassa ovat Luke Wilson, Giovanni Ribisi, Gabriel Macht ja James Caan. Elokuva perustuu tuottaja Christopher Mallickin kokemuksiin.


title: Middle Men

text:
Vuonna 1995 liikemies Jack Harris (Luke Wilson) perustaa ensimmäisen online-yrityksen, joka keskittyy lähinnä aikuisviihteeseen. Pian hän löytää itsensä tähtösten, gangstereiden, liittovaltion agenttien ja kansainvälisten terroristien keskeltä. Hän sotkeutuu samalla FBI:n ja nuoren pornotähden asioihin ja oppii, ettei raha ehkä tällä kertaa riitä pitämään häntä poissa pulasta.
"Middle Men" julkaistiin 6. elokuuta 2010. Ensimmäinen virallinen traileri elokuvasta julkaistiin 16. kesäkuuta 2010.


title: Middle Men

text: Elokuvasta leikattiin eräs seksikohtaus, koska se olisi nostanut elokuvan ikärajaluokitusta. Kohtaus kuitenkin vuoti internetin Pornhub-sivustolle, ja se lisättiinkin myöhemmin elokuvan kotivideo-julkaisulle, joka julkaistiin 8. helmikuuta 2011.


title: Middle Men

text: Elokuva sai vaihtelevia arvioita. Rotten Tomatoesin kokoamista 51 arvostelusta 40 prosenttia on hyväksyviä. Metacritic-verkkosivustolla vastaava tulos on 60 % perustuen 20 arvosteluun.


title: Middle Men

text: Elokuva tuotti vain 733 000 Yhdysvaltain dollarin lipputulot kolmen viikon aikana. Budjetti oli 20 miljoonaa.


title: Koripallon naisten Euroliiga

text: Koripallon naisten Euroliiga on FIBA Europen vuosittain järjestämä naisten koripallon ammattilaisliiga. Se on korkein naisten kansainvälinen koripallosarja Euroopassa.


title: Koripallon naisten Euroliiga

text: Miehissä Euroliigaa pelattiin ensimmäistä kertaa vuonna 1958, jolloin sarja osoittautui menestykseksi. Tämän johdosta naisille päätettiin järjestää seuraavana vuonna oma sarja. Ensimmäiseen turnaukseen ilmottautui mukaan kymmenen joukkuetta. Sarja tunnettiin vuoteen 1996 asti nimellä Mestariseurojen cup.


title: Luettelo Britannian kuninkaallisen laivaston alusten nimistä (D–F)

text: Tämä on luettelo Britannian kuninkaallisen laivaston alusten nimistä, jotka alkavat D:llä, E:llä ja F:llä.Luettelo kattaa lähteenä esitetyn teoksen luetteloimat alukset sekä erikseen lähteistettynä tai kysymysmerkillä (?) merkitty lähteen ulkopuolelta olevat alukset.


title: Friedrich Ernst Dorn

text: Friedrich Ernst Dorn ( oli saksalainen fyysikko, joka ensimmäisenä havaitsi, että radiumista lähtee radioaktiivista kaasua, joka myöhemmin sai nimen radon.


title: Friedrich Ernst Dorn

text: Dorn kävi lukion Königsbergissä 1857–1865 ja opiskeli matematiikkaa, luonnontieteitä, filosofiaa ja ranskaa Königsbergin Albertus-yliopistossa 1865–1869. Dorn läpäisi opettajantutkinnon vuonna 1869 ja hänestä tuli vanhassa lukiossaan ja Berliinissä suoritetun koevuoden jälkeen apuopettaja Berliinissä samalla kun hän väitteli Königsbergissä matematiikasta 1871.


title: Friedrich Ernst Dorn

text: Dorn sai 1973 vakinaisen viran Greifswaldin yliopistossa matematiikan ja fysiikan opettajana, samana vuonna hänestä tuli apulaisprofessori Breslaun yliopistoon ja vuonna 1881 vakituinen professori Darmstadtin teknilliseen korkeakouluun. Vuonna 1885 Dorn sai teoreettisen fysiikan henkilökohtaisen apulaisprofessorin viran Anton Oberbeckin seuraajana Hallen yliopistossa, mutta koska Dorn oli jo aikaisemmin hoitanut varsinaisen professorin virkaa, hänestä käytettiin nimitystä professori. Vuonna 1895 Dornista tuli kokeellisen fysiikan professori ja Hallen yliopiston fysiikan laitoksen johtaja Hermann Kloblauchin seuraajana. Samana vuonna hänestä tuli myös Saksan tiedeakatemian jäsen.


title: Friedrich Ernst Dorn

text: Dornin tutkimusalana oli nestekiteiden lisäksi niihin aikoihin ajankohtaiset röntgensäteet ja radioaktiivisuus.


title: Friedrich Ernst Dorn

text: Vuonna 1900 Dorn julkaisi tekemiensä kokeiden perusteella artikkelin, jossa hän vahvisti Ernest Rutherfordin aikaisemmat tutkimustulokset ja laajensi niiden soveltuvuutta. Rutherford oli osoittanut, että toriumista lähtee ympäristöön radioaktiivista ainetta, ja nyt Dorn totesi, että samanlaista ainetta lähti myös radiumista. Myöhemmin Rutherford ja Soddy ositti, että toriumista ja radiumista lähti samaa ainetta, joka oli kaasu, ja että se oli uusi alkuaine.


title: Friedrich Ernst Dorn

text: Dorn kutsui radiumista lähtevää radioaktiivista ainetta yksinkertaisesti emanaatioksi, mutta vuonna 1904 Rutherford otti käyttöön tarkemman nimen "radiumemanaatio". Myöhemmin William Ramsay ehdotti sille nimeä "niton", joka johtuu "loistavaa" tarkoittavasta latinan sanasta "nitens". Vuonna 1923 sai nykyisen nimensä radon.


title: Friedrich Ernst Dorn

text: Marshall ja Marshall ovat tutkineet radonin löytöön liittyviä alkuperäisiä tutkimusraportteja. Heidän mukaansa radonin keksijänä tulisi pitää Rutherfordia, sillä hän oli ensimmäinen, joka havaitsi kaasua lähtevän mistään radioaktiivisesta aineesta (ensin toriumista), ja lisäksi hän ensimmäisenä osoitti radonin olevan kaasu. Rutherford oli myös ensimmäinen, joka pystyi yhdistämään omat tutkimustuloksensa radonista muiden tekemiin tutkimuksiin, joissa mitattiin radonin atomimassa ja havaittiin sen spektri, ja hän selvitti sen paikan jaksollisessa järjestelmässä.


title: Luettelo Britannian kuninkaallisen laivaston alusten nimistä (C)

text: Tämä on luettelo Britannian kuninkaallisen laivaston alusten nimistä, jotka alkavat C:llä. Luettelo kattaa lähteenä esitetyn teoksen luetteloimat alukset sekä erikseen lähteistettynä tai kysymysmerkillä (?) merkitty lähteen ulkopuolelta olevat alukset.


title: Luettelo Britannian kuninkaallisen laivaston alusten nimistä (B)

text: Tämä on luettelo Britannian kuninkaallisen laivaston alusten nimistä, jotka alkavat B:llä. Luettelo kattaa lähteenä esitetyn teoksen luetteloimat alukset sekä erikseen lähteistettynä tai kysymysmerkillä (?) merkitty lähteen ulkopuolelta olevat alukset.


title: Henrik Tömmernes

text: Joakim Henrik Tömmernes (s. 28. elokuuta 1990 Karlstad, Ruotsi) on ruotsalainen jääkiekkopuolustaja, joka pelaa SHL-joukkue Frölunda HC:ssä. Hän on pelityyliltään hyökkäävä puolustaja.


title: Henrik Tömmernes

text: Tömmernes on Färjestads BK:n kasvatti. Hän voitti joukkueessa J18 Allsvenskanin mestaruuden vuonna 2007 ja vuonna 2008 tuli hopeaa. Kaudeksi 2008–2009 Tömmernes siirtyi Frölunda HC:hen. Hän oli J20 SuperElitin puolustajien pistepörssin kolmas tehoilla 10+22=32. Samalla kaudella Tömmernes teki myös Elitserien-debyyttinsä ja pelasi 11 ottelua ilman tehopisteitä. Huhtikuussa 2009 hän solmi kaksivuotisen jatkosopimuksen Frölundan kanssa.


title: Henrik Tömmernes

text: Kaudella 2009–2010 Tömmernes pelasi Elitserienissä 27 runkosarjaottelua tehden kolme syöttöpistettä sekä seitsemän playoff-ottelua tehden yhden syöttöpisteen. Hän pelasi ison osan kaudestaan lainalla sarjatasoa alempana HockeyAllsvenskan-joukkue Borås HC:ssa. Ensimmäinen kokonainen Elitserien-kausi 2010–2011 oli Tömmernesille läpimurto. Hän oli tehoilla 3+17=20 Frölundan tehokkain puolustaja. Maaliskuussa 2011 Tömmernes teki vuoden mittaisen jatkosopimuksen joukkueen kanssa.


title: Henrik Tömmernes

text: Vancouver Canucks varasi Tömmernesin "yli-ikäisenä" seitsemännellä kierroksella 210. pelaajana . Hän oli varaustilaisuuden toiseksi viimeisenä varattu pelaaja. Helmikuussa 2012 Tömmernes teki Frölundan kanssa taas vuoden mittaisen jatkosopimuksen. Kaudella 2012–2013 hän jakoi kevään 2013 pudotuspeleissä tehoilla 1+4=5 joukkueen sisäisen pistepörssin voiton Joel Lundqvistin kanssa. Toukokuussa 2013 Tömmernes teki kaksivuotisen tulokassopimuksen Canucksin kanssa. Hän pelasi koko kauden 2013–2014 AHL-joukkue Utica Cometsissa, jossa Tömmernes aloitti myös seuraavan kauden 2014–2015, kunnes hän siirtyi tammikuussa 2015 loppukaudeksi SM-liigajoukkue Tapparaan. Tömmernes voitti kauden päätteeksi SM-hopeaa.


title: Henrik Tömmernes

text: Tömmernes palasi kaudeksi 2015–2016 Tömmernes palasi kaksivuotisella sopimuksella Frölundaan. Hän oli joukkueen tehokkain puolustaja tehoilla 10+19=29, joilla Tömmernes sijoittui koko SHL:n (ent. Elitserien) puolustajien maalipörssissä toiseksi edellään vain Djurgårdens IF:n Linus Hultström sekä puolustajien pistepörssissä viidenneksi. Tömmernes voitti kauden päätteeksi Ruotsin-mestaruuden. Hän voitti myös koko Mestarien liigan puolustajien pistepörssin tehoilla 3+7=10. Tömmernes voitti CHL:n mestaruuden.


title: Henrik Tömmernes

text: Tömmernes on pelannut Ruotsin A-maajoukkueessa yhteensä 16 ottelua tehopistein 1+4=5. Hän on pelannut myös seitsemän nuorten maaottelua.


title: Mikkelin vanha kasarmi

text: Mikkelin vanha kasarmi on Mikkelin Nuijamiehen kaupunginosassa sijaitseva entinen Mikkelin varuskunnan kasarmialue. Se rakennettiin alun perin Suomen sotaväen 6. tarkk'ampujapataljoonan käyttöön vuosina 1879–1882. Puurakenteiset kasarmit suunnitteli Yleisten rakennusten ylihallituksen arkkitehti August Boman. Suomen sotaväen lakkauttamisen jälkeen alue siirtyi vuonna 1902 venäläiselle 5. Suomenmaalaiselle tarkk’ampujarykmentille. Venäläiset laajensivat aluetta uusilla puu- ja tiilirakennuksilla sekä rakensivat omaan käyttöönsä, läheiselle linnamäelle Pyhän suurmarttyyri Georgios Voittajan kreikkalaiskatolisen kirkon, joka on sittemmin purettu. Itsenäisyyden jälkeen kasarmialue oli puolustusvoimien käytössä vuoteen 1967 asti. Rakennuksissa toimii nykyään muun muassa Jalkaväkimuseo. Nykyään kasarmin vieressä sijaitsee Kaakkois-Suomen ammattikorkeakoulun kampus, joka on nimetty "Kasarmin kampukseksi".


title: Roskisprinssi (elokuva)

text: Roskisprinssi on Raimo O. Niemen ohjaama romanttinen komediaelokuva, joka sai ensi-iltansa Suomessa 29. heinäkuuta 2011. Keskeisissä rooleissa elokuvassa näyttelevät muun muassa Jon-Jon Geitel, Pihla Maalismaa ja Heikki Silvennoinen. Elokuvan on käsikirjoittanut Juuli Niemi Tuija Lehtisen vuonna 1991 julkaistun samannimisen nuortenromaanin pohjalta. Elokuvan tunnuskappale on Stella-yhtyeen "Kutsumattomat vieraat jääkää kotiin".


title: Roskisprinssi (elokuva)

text: Elokuva kertoo 17-vuotiaasta Jedistä, joka kyllästyttyään yläluokkaisten vanhempiensa puuttumiseen omaan elämäänsä ja ylipäätään liian valmistellulta näyttävään tulevaisuuteen harppaa "ensimmäiseen junaan" ja jättää entisen elämänsä. Jed päätyy itäsuomalaiseen pikkukaupunkiin roskakuskin, Saastamoisen, apupojaksi. Uudessa kotikaupungissa Jed saa seuraansa Jesse James -koiran sekä sanavalmiin Lulun.


title: Roskisprinssi (elokuva)

text: Elokuva on kuvattu Pohjois-Karjalassa, Joensuussa ja Outokummussa. Kuvaukset käynnistyivät talvikuvauksilla maaliskuussa 2010 ja kesäosuudet kuvattiin elo-syyskuussa 2010.


Pyhän suurmarttyyri Georgios Voittajan kreikkalaiskatolinen kirkko (paikallisten suussa ns. Ryssän kirkko) oli Mikkelin Linnamäellä sijainnut, vuonna 1906 rakennettu Pyhälle Yrjölle omistettu ortodoksinen kirkko. Kirkko rakennettiin venäläisen 5. tarkka-ampujarykmentin käyttöön. Kirkon sijoituspaikaksi suunniteltiin muun muassa Mikkelin hallitustoria, mutta kun se ei paikallisesta vastustuksesta johtuen käynyt, niin lopulta kirkko sai paikkansa Mikkelin kasarmin tuntumassa olevan Linnamäen päälle. Vuoden 1917 jälkeen rakennus ei ollut enää käytössä ja toimi muun muassa ammusvarastona. Kirkko purettiin lopulta vuonna 1958. Kirkon paikalle on myöhemmin asetettu muistolaatta. Mikkelin ortodoksisen seurakunnan nykyinen Pyhän Mikaelin kirkko sijaitsee Paavalinkadulla noin kilometrin päässä Linnamäestä.


title: Patrick von Gunten

text:
Patrick von Gunten (s. 10. helmikuuta 1985 Thun, Sveitsi) on sveitsiläinen jääkiekkopuolustaja, joka edustaa Elitserien-joukkue Frölunda HC:ta. Kausi 2011–2012 oli hänelle ensimmäinen ulkomailla. Von Guntenin vahvuudet ovat luistelussa ja kahden suunnan pelaamisessa.
Von Gunten aloitti uransa EHC Bielissä. Hän pelasi joukkuessa ensimmäiset miesten pelinsä kaudella 2002–2003 Nationalliga B:ssä. 17-vuotias von Gunten teki 30 runkosarjaottelussa yhden maalin. Hän voitti Nationalliga B:n mestaruuden vuosina 2004 ja 2006. Kaudella 2005–2006 von Gunten oli tehoilla 14+9=23 koko liigan eniten maaleja tehnyt puolustaja ja puolustajien pistepörssissä hän sijoittui kahdeksanneksi. Samalla kaudella von Gunten pelasi myös kuusi ensimmäistä pääsarjaotteluaan Nationalliga A:ssa Kloten Flyersin joukkueessa.


title: Patrick von Gunten

text: Kaudeksi 2006–2007 von Gunten siirtyi pelaamaan vakituisesti Nationalliga A:ta Kloten Flyersiin. Tulokaskausi toi 44 runkosarjaottelussa tehot 6+17=23, joilla hän sijoittui puolustajien pistepörssissä seitsemänneksi EHC Baselia ja Fribourg-Gottéronia edustaneen Shawn Heinsin kanssa. Von Guntenin oli Klotenin toiseksi tehokkain puolustaja edellään vain puolustajien pistepörssinkin voittanut Radek Hamr. Hänet valittiin kauden päätteeksi Nationalliga A:n vuoden tulokkaaksi.


title: Patrick von Gunten

text: Toukokuussa 2009 von Gunten teki kolmivuotisen jatkosopimuksen Klotenin kanssa. Hän teki kaudella 2009–2010 Nationalliga A:n yhden kauden piste-ennätyksensä tehoilla 11+24=35, joilla von Gunten sijoittui puolustajien pistepörssissä toiseksi ZSC Lionsin Mathias Segerin jälkeen. Kaudella 2010–2011 hän sijoittui siinä puolestaan kahdeksanneksi tehoilla 6+22=28.


title: Patrick von Gunten

text:
Von Guntenin sopimus Klotenin kanssa sisälsi option ulkomaille siirtymisestä ja hän teki maaliskuussa 2011 vuoden mittaisen sopimuksen Elitserien-joukkue Frölunda HC:n kanssa.
Von Gunten edusti Sveitsiä Vancouverin olympiakisoissa 2010. Hän pelasi myös alle 20-vuotiaiden MM-kilpailuissa vuonna 2005 ja alle 18-vuotiaiden MM-kilpailuissa vuonna 2003.


title: Jenin

text: Jenin on kaupunki Palestiinan Länsirannalla. Jenin on yksi Palestiinalaishallinnon hallitsemista kaupungeista. Israelin joukot vetäytyivät vuonna 1993. Sittemmin kaupungissa ja erityisesti sen viereisellä pakolaisleirillä on kuitenkin käyty yhteenottoja. Vuonna 2016 Jeninin kaupungin asukasluku oli 48 479 ja pakolaisleirin 12 890.


title: Jenin

text: Jenin on rakennettu historiallisten kulkureittien, kuten Via Mariksen varrelle. Roomalaiset tunsivat paikan nimellä "Ginaea" ja paikallisen perimätiedon mukaan Jeesus kävi alueella useampaan otteeseen. 500-luvulla Jeniniin rakennettiin kirkko, jonka rauniot on sittemmin löydetty kaupungin suurmoskeijan lähistöltä. Ristiretkien aikaan pientä Jeninin kylää hallitsivat ristiretkeläiset, joilta Saladinvaltasi sen vuonna 1187. Paiakn merkitys kasvoi Egyptiä hallinneiden mamelukkien valtakaudella. Tuolloin monia rannikon linnoituksia purettiin ja sisämaahan rakennettiin uusia. Jeniniin rakennettiin linnoitusten ohella karavaaniseralji ja kylpylöitä. Osmanien valtakaudella Jeninistä tehtiin oman hallinnollisen piirinsä keskus. Paikalta vedettiin myös rautatie Nablukseen ja Baysaniin. Jenin oli hallinnollisen alueen keskus myös brittien hallitseman Palestiinan mandaattialueen aikoina.


title: Jenin

text: Israelin itsenäisyyssodan aikana paikkaa puolustivat irakilaiset joukot. Juutalaisten Haganah-joukot onnistuivat valtaamaan kaupungin kesäkuussa 1948 ja he pitivät sitä hallussaan jonkin aikaa, kunnes irakilaisten ja paikallisten palestiinalaisten joukkojen onnistui ajaa heidät ulos. Jenin jäi näin osaksi Jordanian hallitsemaa Länsirantaa. Sodan takia kaupunkiin saapui myös suuri määrä pakolaisia. Heitä varten perustettiin Jeninin pakolaisleiri. Alkuperäinen tuhoutui lumimyrskyssä ja nykyinen leiri on perustettu vuonna 1953. Israel miehitti Jeninin uudestaan Kuuden päivän sodan aikana vuonna 1967. Miehitystä kesti marraskuuhun 1995 saakka, jolloin kaupunki luovutettiin Palestiinalaishallinnolle Oslon sopimuksen mukaisesti.


title: Jenin

text: Niin sanottu toinen intifada alkoi vuonna 2000 ja sen aikana Israelin puolustusvoimat iskivät Jeniniin useita kertoja. Huhtikuussa 2002 Israelin asevoimat hyökkäsi pakolaisleiriin, jolloin alkoivat 10 päivää kestäneet ankarat taistelut. 400 kotia tuhoutui tyystin ja sadat muut vaurioituivat. Turvallisuustilanne on jatkunut huonona vuoden 2002 jälkeenkin. Sekä Israelin että Palestiinalaishallinnon turvallisuusjoukot ovat tehneet leiriin ajoittain iskuja.


title: Jenin

text: Palestiinan tilastokeskuksen mukaan Jeninin asukasluku oli vuonna 2016 yhteensä 48 479. Vuonna 2007 asukasluku oli 38 539. Jeninin pakolaisleirin asukasluku oli vuonna 2016 12 890 ja vuonna 2007 10 247.


title: Martti Siiriäinen

text: Martti Siiriäinen on suomalainen laulaja, joka vaikutti 1970-luvulla.


title: Gabriel Macht

text: Gabriel S. Macht (s. 22. tammikuuta 1972) on yhdysvaltalainen näyttelijä. Machtin tunnetuin elokuvarooli lienee vuoden 2008 "The Spiritissä", jossa hän näytteli pääosaa.


title: Gabriel Macht

text: Macht oli ehdolla Young Artist -palkinnon saajaksi näyteltyään ensimmäisessä elokuvassaan "Minäkö valehtelija" vuonna 1980 näyttelijänimellä Gabriel Swann. Hän on esiintynyt monissa elokuvissa ja televisiosarjoissa, mukaan lukien "A Love Song for Bobby Long", "Sekavia suhteita" ja "The Recruit".


title: Gabriel Macht

text: Macht näyttelee myös kesällä 2011 alkaneessa yhdysvaltalaisessa draamasarjassa "Pukumiehet".


title: Luettelo Britannian kuninkaallisen laivaston vesilentokoneiden emälaivoista

text: Tämä on luettelo Britannian kuninkaallisen laivaston vesilentokoneidenemälaivoista.


title: Jukajärvi

text: Jukajärvi voi tarkoittaa seuraavia:


title: Natalia Valeeva

text: Natalia Valeeva (s. 15. marraskuuta 1969 Tiraspol) on italialainen jousiampuja ja olympiamitalisti, joka on edustanut urallaan myös Neuvostoliittoa ja Moldovaa. Valeevan nykyinen seura on Caprilla toimiva Compagnia Arcieri Re Astolfo.


title: Natalia Valeeva

text: Valeeva on ollut maailmanlistan kärjessä monia kertoja, viimeksi kesäkuussa 2008. Hän oli huhtikuussa 2011 rankingissa sijalla 25. Valeeva on ollut ykkösjousiampuja kaikissa edustamissaan maissa.


title: Natalia Valeeva

text: Valeeva aloitti uransa edustamalla Neuvostoliittoa, jolle hän voitti MM-hopeaa joukkuekilpailussa vuonna 1991. Hän voitti Barcelonan olympialaisissa 1992 pronssia sekä henkilökohtaisesta kilpailusta että joukkuekilpailusta. Valeeva jäi henkilökohtaisessa kilpailussa vain eteläkorealaisten Cho Yun-Jeongin ja Kim Su-Nyeongin taakse. Neuvostoliiton hajottua hänestä tuli moldovalainen ja hän voitti kultaa henkilökohtaisesta kilpailusta Jakartan MM-kisoissa 1995. Valeeva sai vuonna 1996 ensimmäisen EM-mitalinsa voitettuaan hopeaa Kranjska Goran kisoista. Hän osallistui samana vuonna Atlantan olympialaisiin, joissa hän oli henkilökohtaisen kilpailun kahdestoista hävittyään kolmannella pudotuskierroksella. Valeeva meni vuonna 1996 naimisiin italialaisen jousiampuja Roberto Cocchin kanssa ja sai Italian kansalaisuuden vielä vuoden loppuun mennessä.


title: Natalia Valeeva

text: Valeeva osallistui Italian edustajana EM-kisoihin 1998, joissa hän sai pronssia henkilökohtaisesta kilpailusta ja oli maansa hopeaa voittaneen joukkueen kolmas ampuja. Hän oli mukana Italian joukkueessa myös seuraavan vuoden MM-kisoissa, joissa joukkue voitti kultaa. Valeeva sijoittui Sydneyn olympialaisissa 2000 seitsemänneksi sekä henkilökohtaisessa että joukkuekilpailussa ja sai pronssia joukkuekilpailusta saman vuoden EM-kisoissa. Hän voitti seuraavana vuonna jälleen MM-mitalin ammuttuaan maansa hopeaa voittaneessa joukkueessa. Valeeva voitti ensimmäisen henkilökohtaisen arvokisakultansa seitsemään vuoteen voitettuaan Oulussa pidetyt EM-kisat. Hän oli Ateenan olympialaisissa 2004 henkilökohtaisessa kilpailussa vasta viideskymmeneskolmas hävittyään ensimmäisellä kierroksella Filippiinien Jasmin Figueroalle. Valeeva sai samana vuonna hopeaa EM-kisojen joukkuekilpailusta. Hän voitti kultaa Leipzigin MM-kisoissa 2007 peitottuaan finaalissa maailmanennätystä hallussaan pitävän Park Sung-Hyunin. Valeeva oli maailmanlistan kärjessä Pekingin olympialaisia edeltäneenä kesänä, mutta jäi kisoissa 19. tilalle; vaikka hän onkin yksi 1990- ja 2000-lukujen parhaista naisjousiampujista, hän on ollut usein vaikeuksissa olympialaisissa.


title: Natalia Valeeva

text: Valeeva on voittanut sisäratojen MM-kisoissa viisi kultamitalia, joista viimeisin on hänen ainoa sisäratojen joukkuemaailmanmestaruutensa vuodelta 2009. Hän on voittanut henkilökohtaisen kilpailun vuosina 1991, 1995, 1999 ja 2001. Valeeva on menestynyt myös sisäratojen Euroopan-mestaruuskilpailuissa, joissa hän voitti vuonna 1989 kultaa sekä henkilökohtaisesta että joukkuekilpailusta, jonka lisäksi hän on voittanut henkilökohtaisen kilpailun vuosina 1996 ja 2002.


title: Ulrika Wolf-Knuts

text: Gisela Ulrika Christina Wolf-Knuts (s. 6. joulukuuta 1947 Turku) on suomalainen folkloristi.


title: Ulrika Wolf-Knuts

text: Hän on saksalaisen kielitieteilijän Werner Wolfin tytär. Hän itse oli Donnerin instituutissa uskonnon- ja kulttuurihistorian tutkijana vuosina 1972–1976. Vuodesta 1985 hän on ollut folkloristiikan lehtori Åbo Akademissa, ja vuodesta 2003 folkloristiikan professori.


title: Ulrika Wolf-Knuts

text: Vuosina 1993–2002 Wolf-Knuts oli aikakauskirjan "Arv. Nordic yearbok of folklore" päätoimittajana. Vuosina 1990–1995 hän oli NIFin (Nordiska institutet för folkdiktning) puheenjohtajana.


title: Dambadondogiin Baatarjav

text: Dambadondogiin Baatarjav (; s. 31. toukokuuta 1959) on mongolialainen jousiampuja.


title: Dambadondogiin Baatarjav

text: Baatarjav osallistui paralympialaisiin ensimmäistä kertaa vuonna 2000. Tuolloin hän oli henkilökohtaisessa kilpailussa kuudes hävittyään puolivälierissä. Baatarjav sijoittui viidenneksi Ateenan kisoissa 2004 ja oli seitsemäs vammaisjousiammunnan MM-kisoissa 2007. Pekingin paralympialaisissa 2008 hän voitti kultaa peitottuaan finaalissa Ranskan Fabrice Meunierin pistein 94–90.


title: Jesper Fast

text: Jesper Fast (vuoteen 2012 asti Fasth; (s. 2. joulukuuta 1991 Nässjö, Ruotsi) on ruotsalainen jääkiekkoilija, joka pelaa NHL-joukkue New York Rangersissa. Hän on pelipaikaltaan oikea laitahyökkääjä. "The Hockey News" -sivuston mukaan Fastilla on hyvät kädet ja pelikäsitys, hän on nopea luistelemaan sekä hyvä puolustamaan. Fast ei ole kuitenkaan kovin isokokoinen eikä voimakas ja hänellä on kokonaisvaltaisesti kehitettävää hyökkäyspäässä saadakseen potentiaalinsa maksimiin NHL-tasolla. Fast laukoo oikealta.


title: Jesper Fast

text: Fast on Nässjö HC:n kasvatti. Hän siirtyi kaudeksi 2007–2008 HV71:n J18-junioreihin, joiden paras pistemies ja syöttäjä Fast oli J18 Elitissä tehoilla 7+7=14. J18 Allsvenskanissa hän jakoi kahdeksalla osumallaan joukkueen sisäisen maalipörssin voiton Kristian Friskin ja Jonathan Tholanderin kanssa. Kauden 2008–2009 päätteeksi Fast voitti J20 SuperElitin hopeaa. Hän kävi samalla kaudella myös yhden ottelun mittaisella lainalla kasvattajaseurassaan Nässjö HC:ssä, Ruotsin II-divisioonassa ja Fast teki ensimmäisessä miesten pelissään kypärätempun.


title: Jesper Fast

text: Kaudella 2009–2010 Fast jakoi tehoilla 23+26=49 HV71:n sisäisen maalipörssin voiton Johan Linnanderin ja Pontus Netterbergin kanssa sekä sisäisen pistepörssin toisen sijan Linnanderin kanssa. Hän jakoi kolmen muun pelaajan kanssa koko J20 SuperElitin maalipörssin neljännen sijan sekä Linnanderin ja Djurgårdens IF:n John Normanin kanssa sarjan pistepörssin viidennen sijan. Fast pelasi samalla kaudella myös kaksi ensimmäistä Elitserien-otteluaan. Toukokuussa 2010 hän teki kaksivuotisen jatkosopimuksen HV71:n kanssa.


title: Jesper Fast

text: New York Rangers varasi Fastin kuudennella kierroksella 157. pelaajana . Varsinaisella Elitserienin tulokaskaudellaan 2010–2011 hän teki 36 runkosarjaottelussa tehot 7+9=16. Seuraavalla kaudella Fasth pystyi pelaamaan vain 21 runkosarjaottelua jalkamurtuman takia. Hän teki niissä 16 pistettä. Kauden jälkeen Fasth allekirjoitti kolmen vuoden tulokassopimuksen Rangersin kanssa, mutta hän sopi samalla pelaavansa ensimmäisen sopimuskautensa 2012–2013 lainalla HV71:ssä. Fast jakoi tehoilla 18+17=35 joukkueen sisäisen maalipörssin voiton Marcus Nilsonin kanssa ja sijoittui sisäisessä pistepörssissä kolmanneksi. Hän jakoi koko Elitserienin maalipörssin kuudennen sijan neljän muun pelaajan kanssa. Fast palkittiin kauden päätteeksi liigan herrasmiespelaajana Rinkens riddarella. Elitserien-kauden jälkeen hän liittyi AHL-joukkue Connecticut Whalen vahvuuteen. Fast pelasi siellä yhden ottelun tehden yhden maalin, hänen kautensa päättyi tähän polvivamman vuoksi.


title: Jesper Fast

text: Syksyn 2013 harjoitusleirin päätteeksi Fast otti paikan New York Rangersin NHL-vahvuudesta, jonka mahdollisti osaksi joukkueen kapteenin Ryan Callahanin loukkaantuminen. Hän teki näin ollen NHL-debyyttinsä kauden 2013–2014 avauskierroksella vieraissa Phoenix Coyotesia vastaan. Fast sai ottelussa jääaikaa 10.13 minuuttia. Hän pelasi lähinnä nelosketjun roolissa kahdeksan ottelua, kunnes Fast lähetettiin maanmiehensä Carl Hagelinin kuntouduttua AHL-joukkue Hartford Wolf Packiin. Hän pelasi siellä suurimman osan kaudestaan tehden 48 runkosarjaottelussa tehot 7+7=14. Fast kutsuttiin takaisin Rangersin vahvuuteen Chris Kreiderin loukkaannuttua ja hänet siirrettiin heti isompaan rooliin Brad Richardsin ja Carl Hagelinin ketjuun. Fast pelasi NHL:ssä runkosarjan kolme viimeistä ottelua sekä kolme ensimmäistä playoff-ottelua tehden yhden syöttöpisteen.


title: Jesper Fast

text: Myös kaudeksi 2014–2015 Fast otti paikan New York Rangersin NHL-kauden avauskokoonpanosta. Hän pelasi farmissa loka-marraskuussa 2014, mutta vakiinnutti kauden mittaan paikkansa Rangersissa ja pelasi varsinaisen tulokaskautensa aikana kaikkiaan 58 runkosarjaottelua tehopistein 6+8=14 ja 19 playoff-ottelua tehopistein 3+3=6. Fast teki NHL-uransa avausmaalin 29. marraskuuta 2014 Philadelphia Flyersia vastaan. Hän teki ottelussa myös yhden syöttöpisteen. Fast valittiin ottelun kakkostähdeksi. Helmikuussa 2015 hän joutui 11 ottelun ajaksi sivuun polvivamman vuoksi. Heinäkuussa 2015 Fast teki Rangersin kanssa kaksivuotisen ja yksisuuntaisen jatkosopimuksen.


title: Jesper Fast

text: Fast pelasi alle 20-vuotiaiden MM-kilpailuissa vuonna 2011. Hän jakoi tehoilla 4+2=6 Ruotsin sisäisen piste- ja maalipörssin voiton Patrick Cehlinin kanssa. Fast pelasi myös alle 19-vuotiaiden World Junior A Challengessa vuonna 2009. Yhteensä hän on pelannut 21 nuorten ja neljä poikien maaottelua.


title: Jesper Fast

text: Ruotsin A-maajoukkueessa Fast on pelannut 22 ottelua tehopistein 2+4=6. Hän teki A-maajoukkuedebyyttinsä Euro Hockey Challengessa 30. maaliskuuta 2011 Uumajassa Latviaa vastaan. Fastin ensimmäinen A-maajoukkuemaali syntyi 15. huhtikuuta 2011 Košicessa Slovakiaa vastaan. Hän oli matkalla vuoden 2013 lopulliseen MM-kisajoukkueeseen, mutta Fastin turnaus jäi kuitenkin väliin AHL-ottelussa tulleen polvivamman vuoksi.


title: Jesper Fast

text: Fastin serkku Anton Bengtsson pelaa HV71:ssä, jossa serkukset pelasivat samaan aikaan junioreissa sekä ammattilaisina kaudella 2012–2013. Fastin eno on seuran presidentti Arne Bengtsson.


title: Jesper Fast

text: Fast muutti sukunimensä nykymuotoon syntymänimestään Fasth vuonna 2012.


title: Taantumuksellisuus

text: Taantumuksellisuus eli reaktionäärisyys tarkoittaa halua muuttaa yhteiskunnan poliittinen olotila johonkin nykyhetkeä aiemmin vallinneeseen tilaan ("Status quo ante"). Konservatiivisuudesta poiketen se ei ainoastaan vastusta uudistuksia, vaan kannattaa jo toteutettujenkin uudistusten peruuttamista. Taantumuksellista henkilöä voidaan kutsua reaktionääriksi. Käsite syntyi Ranskan vallankumousta seuranneen restauraation aikana. Taantumuksellisuutta voidaan pitää radikalismin äärimmäisenä vastakohtana.


title: Kevin Mirocha

text: Kevin Mirocha (s. 7. lokakuuta 1991 Hamm) on saksalais-puolalainen autourheilija. Hän ajoi Formula 2 -sarjassa, jossa hän kilpaili puolalaisella lisenssillä.


title: Kevin Mirocha

text: Mirocha aloitti karting-uransa vuonna 2001, sen jälkeen vuonna 2007 hän siirtyi Formula ADAC BMW -sarjaan ja sijoittui kahdeksanneksi ja oli samalla sarjan kolmanneksi paras tulokaskuljettaja. Seuraavalla kaudella Mirocha siirtyi Saksan Formula 3 -sarjaan ja sijoittui sarjan kuudenneksi otettuaan neljä palkintosijaa. Vuonna 2009 hän ajoi Formula 3 Euroseries -sarjassa, mutta jätti sarjan kesken kaiken väliin. Vuonna 2010 hän ajoi Formula Renault 2.0 NEC -sarjassa voittaen yhden kilpailun. Vuonna 2011 Mirocha ajoi GP2 -sarjassa Ocean Racing Technology -tallissa. Hän ei saavuttanut pisteitä ja hänet korvattiin Belgian kilpailusta lähtien Brendon Hartleyllä. Vuonna 2012 Mirocha kilpaili Formula 2 -sarjassa. Hän voitti yhden kilpailun sijoittuen sarjan kuudenneksi.


title: Vitali Rəhimov

text: Vitali Rəhimov (s. 27. elokuuta 1984 Meghri, Armenian SNT) on azerbaidžanilainen kreikkalais-roomalaisen tyylin painija, olympiamitalisti ja Euroopan mestari.


title: Vitali Rəhimov

text: 60 ja 66 kg:n sarjoissa painiva Rəhimov saavutti 60 kg:n sarjassa olympiahopeaa Pekingissä 2008. Loppuottelussa hän hävisi venäläiselle Islam-bek Albijeville. Euroopan mestaruuden Rəhimov voitti Varnassa 2005 60-kiloisten sarjassa. Lisäksi Rəhimovilla on kaksi MM-pronssimitalia ja yksi EM-pronssimitali.


title: Jesper Thörnberg

text: Jesper Thörnberg (s. 15. maaliskuuta 1991 Jönköping) on ruotsalainen jääkiekkoilija, joka pelaa Allsvenskan-joukkue IF Björklövenissä.


title: Jesper Thörnberg

text: Thörnberg on HC Dalenin kasvatti. Hän siirtyi juniori-iässä HV71:een. Thörnberg voitti keväällä 2009 J20 Superelitin hopeaa. Kaudella 2009–2010 hän sijoittui tehoilla 22+26=48 kyseisen sarjan pistepörssissä kahdeksanneksi Huddinge IK:n Carl-Johan Sjögrenin kanssa.


title: Jesper Thörnberg

text: Kaudella 2010–2011 Thörnberg debytoi Elitserienissä. Hän pelasi HV71:ssä 23 runkosarjaottelua ja kolme playoff-ottelua ilman tehopisteitä. Helmikuussa 2011 Thörnberg teki kaksivuotisen jatkosopimuksen joukkueen kanssa.


title: Jesper Thörnberg

text: Thörnberg pelasi alle 20-vuotiaiden MM-kilpailuissa vuonna 2011.


title: Jesper Thörnberg

text: Thörnbergin isoveli Martin on Ruotsin maajoukkuepelaaja, joka pelaa nykyään KHL-joukkue Torpedo Nižni Novgorodissa. Veljesten isä Ove pelasi HV71:ssä yli 350 runkosarjaottelun Elitserien-uran.


title: The Hummer

text: The Hummer on Devin Townsendin kahdeksas sooloalbumi, joka julkaistiin 15. marraskuuta 2006.


title: The Hummer

text: Townsendin mukaan albumi on "paljon käyttäjäystävällisempi kuin Devlab, mutta kuitenkin jotkut ihmiset kokevat musiikin pelkkinä surina- ja huminaääninä, joten se ei sovellu kaikille".


title: CityVille

text: CityVille on Zyngan kehittämä ja julkaisema verkossa pelattava peli. Peli julkaistiin 2. joulukuuta 2010 Facebookissa ja 26. syyskuuta 2011 Google+:ssa. Samankaltainen "CityVille Hometown" julkaistiin kesällä 2011 iPadille, iPhonelle ja iPod Touchille. "CityVille Hometown" on kuitenkin erillinen peli, eikä yhdisty selaimessa pelattavaan "CityVilleen".


title: CityVille

text: Facebookissa "CityVille" saavutti suuren suosion jo sen julkaisupäivänä, sillä sen julkaisupäivänä se keräsi 100 000 pelaajaa. 2. tammikuuta 2011 se päihitti jopa "FarmVillen" pelaajamäärän.


title: CityVille

text: Syksyllä 2012 pelille julkaistiin jatko-osa "CityVille 2".


title: CityVille

text: Pelaajan tarkoituksena on nousta kehittämänsä kaupungin johtajaksi ja seurata oman kaupungin kehittymistä suureksi metropoliksi. Pelaaja voi suorittaa erilaisia tehtäviä omilla energioillaan joilla voi viljellä, rakentaa uusia rakennuksia, lähettää laivoja hakemaan tavaroita muualta maailmalta (sitten kun on suorittanut ”The New Seaport” -tehtävän) ja kerätä veroa kaupungin asukkailta. Energian maksimimäärä suurenee sitä myötä kun pelaaja kehittää omaa tasoa. Pelissä voi myös pyytää kavereilta joko tavaroita tai rahaa junalla lähettämällä junan kavereiden kaupunkeihin.


title: CityVille

text: Pelaaja voi vierailla kavereidensa kaupungeissa ja tehdä siellä viisi hommaa päivässä. Pelaaja saa aina vierailun aluksi ystävyyspisteitä, energiaa ja kolikoita. Pelaaja voi lähettää kavereillensa kaikenlaisia lahjoja ja pyyntöjä joiden avulla voi saada lukuisia rakennuksia valmiiksi tai suoritettua tehtävän. Pelin pääideana on suorittaa tehtäviä jotka löytyy ohjeineen tietokoneennäytön vasemmasta nurkasta ja tienata niiden avulla kolikoita ja ostaa tavaroita. Pelaaja voi myös asentaa omaan kaupunkiin bisnes-tontteja joihin pelaajan kaverit voivat rakentaa omia bisneksiään, pelaaja voi itsekin rakentaa omien kavereiden kaupunkeihin bisneksiä jos vapaita bisnes-tontteja löytyy. Tässä pelissä pelaaja voi kerätä XP:tä ja kehittää itseään 100-leveliseksi asti. Pelaaja voi laajentaa kaupunkiansa laajennuksilla () joita voi saada ostettua lupapapereiden ("zoning premits") avulla joita tarvitaan aina enemmän seuraaviin laajennuksiin.


title: Hristo Marinov

text: Hristo Marinov (, s. 14. maaliskuuta 1987 Stara Zagora) on bulgarialainen kreikkalais-roomalaisen tyylin painija ja maailmanmestari.


title: Hristo Marinov

text: 84 kg:n sarjassa painiva Marinov voitti maailmanmestaruuden Moskovassa 2010. Lisäksi hän on voittanut EM-kultaa Belgradissa 2012. ja EM-pronssia Dortmundissa 2011.


title: Dorn

text: Dorn on seuraavien henkilöiden sukunimi:Lisäksi Dorn on joki Englannissa.


title: Mouchette – raiskattu

text: Mouchette – raiskattu ("Mouchette") on ranskalainen Robert Bressonin ohjaama elokuva vuodelta 1967. Se perustuu Georges Bernanosin romaaniin, ja se kertoo 14-vuotiaasta tytöstä, joka raiskataan ja joka ajautuu tekemään itsemurhan.


title: Mouchette – raiskattu

text: Bresson aloitti elokuvan "Mouchette – raiskattu" kuvaamisen vain pari kuukautta sen jälkeen, kun "Balthazar" oli valmistunut. "Balthazar" ja "Mouchette – raiskattu" olivatkin Bressonin ainoat elokuvat, jotka valmistuivat perättäisinä vuosina. Elokuva perustui Georges Bernanosin romaaniin "Mouchette". Bernanos oli kirjoittanut romaaninsa vuonna 1936 asuessaan Mallorcalla. Inspiraation hän oli saanut teokseensa Espanjan sisällissodassa näkemestään terrorista.


title: Mouchette – raiskattu

text: Bresson ei ollut kiinnostunut Bernanosin romaaniista sisällissodan takia vaan nuoren tytön tarinan takia. 16 vuotta aiemmin Bresson oli sovittanut valkokankaalle Bernanosin romaanin perustuvan elokuvan "Papin päiväkirja". Bresson pyrki siinä olemaan mahdollisimman kuuliainen alkuperäiselle romaanille, mutta Mouchetten tarinaa hän muokkasi selvästi. Bresson muutti henkilösuhteita ja tarinan aikajännettä 24 tunnista viikkoon. Lisäksi hän vaihtoi tapahtumapaikan Artois'sta Vauclusen alueella ja tapahtuma-ajan 1930-luvulta 1960-luvulle.


title: Mouchette – raiskattu

text: "Mouchette – raiskattu" kiellettiin joillain alueella aiheensa takia. Elokuva palkittiin kuitenkin sekä Cannesin että Venetsian elokuvajuhlilla. Lisäksi se sai Ranskan elokuvakriitikoiden parhaan ranskalaisen elokuvan Méliès-palkinnon, jonka se jakoi Luis Buñuelin "Päiväperhon" kanssa.


title: Christophe Guenot

text: Christophe Guénot (s. 7. tammikuuta 1979 Saint-Rémy) on ranskalainen kreikkalais-roomalaisen tyylin painija ja olympiamitalisti.


title: Christophe Guenot

text: 74 kg:n sarjassa painiva Guénot voitti olympiapronssia Pekingissä 2008. Pronssiottelussa hän voitti unkarilaisen Péter Bácsin. Lisäksi Guénot´lla on yksi MM-pronssimitali ja kaksi EM-pronssimitalia.


title: Christophe Guenot

text: Guénot´n veli Steeve Guénot on kreikkalais-roomalaisen painin olympiavoittaja.


title: Mainosaviisi

text: Mainosaviisi on E-P:n Media Oy:n kustantama 10 357 kappaleen painoksena Torstaisin ilmestyvä ilmaisjakelulehti.


title: Mainosaviisi

text: Jakelualueena on Kauhavan, Evijärven, Lappajärven ja Lapuan ne taloudet, jotka eivät ole kieltäneet mainospostin jakelua.


title: Mainosaviisi

text: Lehden uusinta numeroa on mahdollista lukea netissä näköispainoksena.


title: Sari Poijärvi

text: Sari Poijärvi (s. 1955 Helsinki) on suomalainen valokuvataiteilija. Poijärvi kuvaa ihmisiä eri rooleissa, mutta myös suurkaupunkien rakentaminen on hänen pitkäaikainen kuvauskohteensa. Poijärveä kiinnostaa nykyhetkessä olevaa menneen ja nykyisen yhteentörmäys sekä muutoksen dokumentointi valokuvataiteen keinoin.


title: Sari Poijärvi

text:
Sari Poijärvi tunnetaan laajan profiilin valokuvaajana. Häntä kiinnostavat erilaiset aineistot: maiseman ja sisäkuvien maailmat, muotokuvat sekä yhteiskuntaan ja sukupuoleen liittyvät kysymyksenasettelut.
Poijärvi on yksi valokuvaajista, joka on ollut mukana uudistamassa valokuvan ilmaisua. Hän on tutkinut naisroolia jopa raivokkain sävyin.


title: Sari Poijärvi

text: Poijärvi kuvaa 6 × 6 -formaatin kameralla. Useat projekteistaan hän on kuvannut mustavalkoisella filmillä, kuten ensimmäinen yksityisnäyttely Lapsuus Valokuvagalleria Hippolytessä vuonna 1985 tai näyttelyksi ja Boxing-nimiseksi kirjaksi päätyneet nyrkkeilykuvaukset vuonna 1989. Poijärven mustavalkoinen Ammattinaisia-projekti nähtiin sekä näyttelynä että vuonna 2002 ilmestyneenä kirjana Ammattinaisia, Women at Work. Dokumentaarinen projekti kartoitti eri ammateissa työskenteleviä naisia levyseppä-hitsaajasta tasavallan presidenttiin.


title: Sari Poijärvi

text: Sari Poijärvi on toiminut myös lehtikuvaajana useissa lehdissä, kuten Taloussanomissa 1999–2002.


title: Sari Poijärvi

text:
Hänen teoksiaan on useiden museoiden ja säätiöiden kokoelmissa, ja yksityisnäyttelyiden lisäksi hän on ollut mukana monissa ryhmänäyttelyissä
niin koti- kuin ulkomailla.


title: Sari Poijärvi

text:
Poijärvi opiskeli Taideteollisessa korkeakoulussa vuosina 1980–1987. Taiteen maisterin (TaM) tutkinnon hän sai vuonna 1992. Hän opiskeli
myös estetiikkaa ja naistutkimusta Helsingin yliopistossa vuosina 1987–93.


title: Sari Poijärvi

text: Parhaillaan Poijärvi työstää muun muassa seuraavia projekteja:


title: Lintuhaukat

text: Lintuhaukat ("Accipiter") on haukkojen heimoon kuuluva päiväpetolintusuku. Lintuhaukkojen sukuun kuuluu BirdLife Suomen mukaan 46 lajia, mutta BirdLife Internationalin mukaan 48 lajia.


title: Lintuhaukat

text: Lintuhaukat ovat pieniä tai keskikokoisia petolintuja. Niillä on leveät siivet ja pitkä pyrstö.


title: Lintuhaukat

text: Lintuhaukat käyttävät ravinnokseen pääasiassa lintuja, mutta myös pieniä nisäkkäitä. Lintuhaukat paikallistavat saaliinsa väijyen istumapaikalla tai tiedustelulennossa, jolloin ne voivat kaarrella korkeallakin. Saaliin paikallistettuaan lintuhaukat yllättävät uhrinsa nopealla yllätyshyökkäyksellä tai jahtaavat sitä ilmassa luottaen nopeuteensa. Lintuhaukat voivat saalistaa tiheässäkin metsässä, koska ne kykenevät nopeisiin käännöksiin pyöristyneiden siivenkärkiensä ja pitkän pyrstönsä ansiosta.


title: Lintuhaukat

text: Lintuhaukkojen risupesä sijaitsee korkealla puussa, usein havupuussa.


title: Lintuhaukat

text: Suohaukkojen arvellaan olevan lintuhaukkojen lähimpiä sukulaisia. DNA-analyysien perusteella on ehdotettu, että suohaukat olisivat jopa osa lintuhaukkojen ryhmää. Jos näin on, joudutaan alla olevaa perinteistä lajilistaa ja tieteellisiä nimiä muokaamaan.


title: Riikka Räisänen

text: Riikka Räisänen (o.s. Venäläinen; s. 19. helmikuuta 1971 Kotka) on suomalainen toimittaja ja Ylen uutis- ja ajankohtaistoimituksen päätoimittaja. Hän on työskennellyt muun muassa Helsingin Sanomien päätoimittajana. Vuoden 2015 alussa Räisänen aloitti Yleisradiossa Yle Uutisten Yhteiskunta-toimituksen päällikkönä. Hänet nimitettiin 9. tammikuuta 2017 lähtien Ylen uutis- ja ajankohtaistoiminnan päätoimittajaksi. Räisänen oli Helsingin Sanomien päätoimittaja 11. huhtikuuta 2011 – 20. elokuuta 2014. Hän oli tehtävästä äitiyslomalla kesäkuusta 2012 kesäkuuhun 2013. Touko–syyskuussa 2013 Räisänen toimi väliaikaisesti Helsingin Sanomien vastaavana päätoimittajana Mikael Pentikäisen erottua tehtävästä. Ennen päätoimittajan tehtävää Räisänen toimi uutistoimituksen esimiehenä. Aiemmin hän on ollut muun muassa Helsingin Sanomien kaupunkitoimituksen esimies sekä Me Naiset -lehden toimituspäällikkö.